Summary: Syövän ensioireet voi olla pian mahdollista havaita kotioloissa omasta kännykästä.

Helsingin ja Uudenmaan sairaanhoitopiiri

Brittiläinen lääkäri  John Martin  esittelee Butterfly iQ -nimistä ultraäänilaitetta, joka on vain suunnilleen television kaukosäätimen kokoinen. Ideana on, että kojeen tuottamaa materiaalia voidaan tutkia kännykästä.
 Kyse on mobiilista ultraäänilaitteesta, tarkemmin sanottuna sen kehitteillä olevasta prototyypistä. Martin löysi vempeleen avulla kielestään syöpäkasvaimen, kun hän testasi sitä viranomaislupia varten.
 Ultraäänilaitteen hinta on saatu puristettua 2 000 dollariin eli noin 1 800 euroon, kun sairaalatason laitteiston hinta liikkuu 35 000 – 50 000 euron tietämissä.
 HUS:n kehitysjohtaja, lastentautien dosentti  Visa Honkanen  ei tunne itse kyseistä kojetta, mutta kertoo, että ensimmäisiä vastaavia kokeiluja on tehty jo viisi, kuusi vuotta sitten.
 – Hoitoteknologia edistyy todella nopeasti, samoin tietokoneohjelmat, jotka dataa käsittelevät. Esimerkiksi sairaalatason ultraäänilaitteella näkee jo valtavasti enemmän kuin vaikka kymmenen vuotta sitten, Honkanen valistaa.
 – Kehittämisessä on pyritty siihen, että dataa pystyy käsittelemään jopa kännykässä, hän jatkaa.
 Avuksi itsehoitoon?
 Syöpädiagnoosia ei ultraäänellä juuri tehdä, mutta tohtori Martinin esimerkin tavoin sillä voidaan havaita kasvain tai möykky, jonka perusteella voidaan hakeutua lisätutkimuksiin.
 Voisiko laitetta siis käyttää sairauksien tunnistamiseen?
 Honkasen mielestä ei – ainakaan ihan vielä. Ultraäänikuvien tulkinta vaatii asiantuntemusta, jota ei pikaoppaasta saa.
 Tulevaisuudessa tämä voi olla mahdollista tekoälyn avulla. Se on tulevaisuuden megatrendi myös lääketieteessä. Nopeat 5G-verkot edesauttavat kehitystä, kun langattomasti voidaan siirtää nopeasti ja luotettavasti suuriakin tietomääriä.
 Teknologia on jo täällä
 Anturiteknologia kehittymisestä kertoo esimerkiksi diabeteksen hoito. Jo nyt on käytössä ihoon kiinnitettävä litteä mittari, joka tarkkailee diabeetikon verensokeria.
 Honkasen mielestä seuraava luonnollinen kehitysvaihe on ihon alle asetettava insuliinipumppu, joka säätäisi automaattisesti insuliinimäärän.
 – Se on jo melkein sama asia kuin oma haima. Tämä teknologia on jo täällä. Kyse vähän samasta kuin silloin, kun siirryttiin hevosesta autoihin. Ensin muutos vaikuttaa hitaalta, mutta sitten yhtäkkiä kaikki tapahtuu tosi nopeasti, hän kuvailee.
 Ultraäänilaitteesta on kehityksen myötä tullut sinänsä jo melkoinen yleistyökalu. Ultraäänitutkimuksilla voidaan jo nyt korvata osittain esimerkiksi magneettikuvauksia.
 Sen avulla tehdään paljon muun muassa sydäntutkimuksia ja sillä voidaan tutkia myös kaikki sisäelimet.
 – Parhaat lääkärit löytävät sillä jopa sepelvaltimoahtaumia. Vatsa, eturauhanen ja jopa haiman tila voidaan tutkia. Pienillä lapsilla voidaan katsoa aivoja. Ultraäänitutkimus on myös urheilulääketieteessä paljon käytetty, sanoo HUS:n kehitysjohtaja Visa Honkanen.
 Soveltuu yksinkertaisten havaintojen tekemiseen
 Vaikka kannettava ultraäänilaite ei parhaimmille sairaalalaitteistoille pärjäisikään, se voi toimia hyvinkin tietyissä tilanteissa, kuten yksinkertaisia havaintoja etsiessä.
 – Se on kuin aikakone, joka säästää aikaa. Tarvitsin vähemmän hoitoa, koska sain varhaisessa vaiheessa diagnoosin, kertoo lääkäri John Martin.
 Tämä on hyvä uutinen erityisesti kehittyvien maiden lääkäreille. Esimerkiksi Afrikassa edullinen mobiiliteknologia otetaan herkästi avuksi, koska hoidon lähtötaso on heikko eikä nopeita tietoverkkoja ole.
 Honkanen muistuttaa, että asiassa on myös eettinen puoli, kun mietitään mihin kaikkeen ultraäänitutkimusta voidaan käyttää. Sillähän voi tarkistaa myös syntymättömän lapsen sukupuolen.
 Jos yhteiskunta esimerkiksi suosii poikalapsia, voi teknologian yleistyminen johtaa siihen, että yhä useamman tyttölapsen syntyminen yritetään estää.

Ultraäänilaitteesta kehitettiin taskuun mahtuva – Voi löytää syöpäkasvaimen, katso video


Summary: Equadorin hallitus yrittää aloittaa neuvottelut YK:n tai katolisen kirkon avustuksella olojen rauhoittamiseksi.

Eteläamerikkalaisen Ecuadorin pääkaupunki Quito on lamaantunut mellakoista, jotka ovat pian viikon ajan levinneet lähes kolmen miljoonan asukkaan kaupungissa.
 Quiton kadut täyttyivät tuhansista mielenosoittajista ja tulipaloista, kun kansalaiset raivostuivat polttoaineen kallistumisesta.
 Kaupunkiin on lisäksi matkalla 20 000 ihmistä, jotka ovat jo saapuneet esikaupunkialueelle, sanoo alkuperäiskansoja edustavan CONAIE-järjestön edustaja  Jaime Vargas .
 Alkuperäiskansojen mielenosoittajia kokoontumassa Quitoon suurmielenosoitukseen. Jose Jacome / EPA
 Kansanjoukot uhkaavat edetä tiistai-illan aikana presidentinpalatsin edustalle.
 Syynä jo kuusi päivää jatkuneisiin mielenosoituksiin on hallituksen viime torstaina tekemä päätös, jolla se lopetti vuosikymmeniä voimassa olleet polttoaineen tukiaiset. Tuen poisto nosti polttoaineen hintaa 120 prosenttia ja on siirtynyt myös muihin kuluttajahintoihin.
 Tukien lopettaminen on osa hallituksen ja Kansainvälisen valuuttarahaston IMF:n maaliskuussa tekemää lainasopimusta.
 Hallitus on subventoinut polttoaineen hintoja 1,3 miljardilla dollarilla vuosittain. Tuen poistamisen ansiosta valtio sai IMF:ltä yli neljän miljardin lainan.
 Levottomuudet ovat levinneet myös Ecuadorin öljyntuotantoalueille. Energiaministeriön mukaan kolme öljykenttää maan itäosassa on jouduttu sulkemaan. Niiden tuotanto vastaa 12 prosenttia valtion raakaöljyn tuotannosta.
 Presidentti ja hallitus siirtyivät rannikolle
 Ecuadorin presidentti  Lenin Moreno , joka johtaa myös hallitusta, päätti myöhään maanantai-iltana siirrättää hallituksensa rauhallisempiin oloihin rannikkokaupunki Guayaquiliin.
 Ilkka Kemppinen / Yle
 Tätä ennen hän oli julistanut poikkeustilan. Moreno syyttää Ecuadorin levottomuuksista ja surkeasta taloudesta edeltäjäänsä  Rafael Correaa,  joka asuu maanpaossa vaimonsa kotimaassa Belgiassa.
 Moreno väittää Correan yrittävän vallankaappausta ja saavan siihen tukea Venezuelasta. Correa on tyrmännyt väitteen. Vasemmistolainen Correa johti Ecuadoria kymmenen vuotta 2007–2017 ja Moreno toimi hänen varapresidenttinään 2007–2013. Moreno valittiin presidentiksi Correan Alianza PAIS -puolueen ehdokkaana, mutta valintansa jälkeen hän etääntyi puolueen ohjelmasta.
 Presidentin virasto esitti tiistaina, että se on valmis ottamaan vastaan neuvotteluapua YK:lta, katoliselta kirkolta tai yliopistojen rehtoreilta.
 Levottomuuksissa on kuollut ainakin yksi ihminen ja lähes 600 on pidätetty.

Ecuadorin hallitus pakeni pääkaupungista mellakoiden takia – polttoaineen hinnannousu suututti alkuperäiskansat


Summary: Peräti kolme yritystä on jättänyt noudattamatta työehtosopimusta Töölössä sijaitsevan Chydenia-rakennuksen remontissa.

Kauppakorkeakoulun entisen Chydenia-rakennuksen remonttityömaalla on paljastunut vakavia alipalkkaustapauksia.
 Rakennusliiton mukaan kolme eri aliurakoitsijaa on maksanut työntekijöilleen liian alhaista palkkaa. Liitto asetti tämän vuoksi yritykset eilen saartoon. Kahden yrityksen kanssa asia on jo saatu kuntoon ja puuttuneet palkat maksettu.
 Helsingin Töölössä sijaitsevaa Chydenia-rakennusta peruskorjataan  Helsingin aikuisopiston käyttöön . Rakennuksen omistaa Erikoisrahasto eQ Hoivakiinteistöt. Aalto-yliopisto myi rakennuksen  pari vuotta sitten .
 Alipalkkaa kymmenille työntekijöille
 Rakennusliitosta kerrotaan, että alipalkkaus on koskenut yhteensä noin 50:tä työntekijää. Heidän joukossaan on muun muassa venäläisiä, ukrainalaisia, latvialaisia ja liettualaisia.
 Rakennusliiton mukaan alipalkkaa maksaneista yrityksistä osa on rekisteröity Suomeen ja osa Baltiaan.
 Chydenia-talo Sijaitsee Töölössä Runeberginkadulla. Toimi aiemmin Kauppakorkeakoulun rahoituslaitoksen rakennuksena. Rakennettiin alun perin Töölön tyttönormaalilyseoksi vuonna 1923. Siirtyi Kauppakorkeakoulun käyttöön 1960-luvun lopussa. Rakennusta peruskorjataan Helsingin aikuisopiston käyttöön. Peruskorjaus valmistuu toukokuun 2020 loppuun mennessä. Lähde:  NCC
 Rakennusliiton varapuheenjohtaja  Kimmo Palonen  kertoo maksettujen palkkojen jääneen alle työehtosopimuksen alimman palkkaryhmän. Esimerkiksi Viron verottajan rekisteritietojen mukaan työntekijöille maksetut bruttopalkat ovat olleet 1 000–1 300 euroa.
 – Onhan se noin puolet alle vesirajan, että työehtosopimusta tulisi noudatettua, Palonen summaa.
 Rakennusliitto on tänä vuonna asettanut saartoon vastaavien ongelmien vuoksi kuusi muutakin yritystä.
 Viime kuussa Yle kertoi vastaavanlaisesta tapauksesta, kun  Olympiastadionin kunnostusurakassa  ilmeni työehtoihin liittyviä epäkohtia.
 Myös Lounais-Suomen aluehallintovirasto  kertoi pari viikkoa sitten , että työsuojelutarkastajien valvonnoissa on havaittu, että moni ulkomailta lähetetty työntekijä saa liian vähän palkkaa.
 Chydenia-talon peruskorjauksen pitäisi valmistua toukokuun 2020 loppuun mennessä. Mikko Koski / Yle
 Pääurakoitsija: "Luottamushan siinä menee"
 Chydenia-rakennuksen remonttityömaan  pääurakoitsija on NCC .
 NCC:n korjausrakentamisen toimialajohtaja  Vesa Ahlroos  kertoo, että pääurakoitsija velvoittaa sopimuksissaan urakoitsijoita noudattamaan alan työehtosopimusta.
 – Luottamushan siinä menee tällaiselta aliurakoitsijalta, joka lupaa tehdä tietyt asiat ja ei hoidakaan niitä, Ahlroos toteaa.
 Hän kertoo pääurakoitsijan tarkastavan aliurakoitsijoiden tilaajavastuu-asiakirjat, mutta asiakirjat eivät ota suoraan kantaa palkka-asiaan. Ahlroosin mukaan papereista ei esimerkiksi käy ilmi, paljonko yhdelle työntekijälle on maksettu palkkaa.
 – Meillä on työmaalla lähemmäs sata työntekijää. Se, että olisimme jatkuvasti niitä tarkastamassa, niin se on mahdottoman iso tehtävä.
 Rakennusliitto ottaisi käyttöön tiukemmat sanktiot
 Rakennusliiton mielestä työehtorikkomuksia tulisi kitkeä sanktioita tiukentamalla.
 – Nyt tilanne ratkeaa hoitamalla asiat kuten rehellinen yritys hoitaa. Eihän se ole sanktio. Ehkä alipalkkauksen kriminalisointi olisi yksi konsti, Palonen pohtii.
 Ahlroosin mukaan alipalkkauksesta paljastuneet aliurakoitsijat laitettiin saman tien pois Chydeniuksen työmaalta. Kun aliurakoitsijat ovat laittaneet asiansa kuntoon, käydään keskustelut jatkosta.
 – Tänne ei tulla ennen kuin asiat on selvillä. Sitten keskustellaan uudestaan, onko senkään jälkeen tulemista. Onhan se tietynlainen sanktio, jos yhteistyö loppuu.

Arvorakennuksen työmaalla paljastui jälleen alipalkkausta Helsingissä – Ulkomaalaisille työntekijöille maksettu jopa "puolet alle vesirajan"


Summary: Kuopion lääninhallituksen rakennus peruskorjataan 12–14 miljoonalla eurolla.

Kuopion kuvernööri  M. A. Bergh  sai vuoden 1905 lokakuussa uhkavaatimuksen: hänellä oli viisi tuntia aikaa lähteä kaupungista. Suomessa oli yleislakko, ja hurjistunut väkijoukko lainehti lääninhallituksen talon edustalla Kuopion Piispanpuistossa.
 Kuvernööri pelästyi ja päätti paeta. Hän poistui lääninhallituksen talosta kellarin kautta puutarhaan ja edelleen läheiselle rannalle, josta hänet soudettiin turvaan. Kuopioon hän sai luvan palata vasta marraskuun alussa, kun lakko päättyi.
 Bergh on yksi niistä kahdestatoista kuvernööristä ja maaherrasta, jotka ovat asuneet Kuopion lääninhallituksen talossa.
 Kuopion lääninhallituksen toimisto vuonna 1911. Victor Barsokevitsch / Kuopion kulttuurihistoriallinen museo
 Talo täynnä kulttuurihistoriaa
 Arkkitehti  Constantin Kiseleffin  viimeistelemä lääninhallituksen uusrenessanssinen päärakennus on seisonut paikoillaan Kuopion Väinölänniemen kupeessa jo vuodesta 1885 eli yli 130 vuotta.
 Talon ensimmäiset asukkaat olivat kuvernööri, kenraalimajuri  Aleksander Järnefelt  ja hänen vaimonsa  Elisabeth , joilla oli yhteensä yhdeksän lasta. Lasten joukossa olivat muun muassa  Aino  ( Sibelius ),  Eero ,  Arvid  ja  Armas   Järnefelt .
 Heille lääninhallituksen talo oli muutaman vuoden ajan koti. Talon merkitys näkyy myös Kuopiota esittelevässä valokuva-albumissa, jonka säveltäjänä ja kapellimestarina tunnettu Armas sai itselleen muistoksi vuonna 1932.
 Muistokansion ensimmäiset ja tärkeimmät kuvat esittävät lääninhallituksen rakennusta.
 Kuopion kulttuurihistoriallisen museon intendentin  Pekka Kankkusen  mukaan kyseessä on ainutlaatuinen ja kulttuurihistoriallisesti arvokas rakennus.
 – Tuolta ajalta ei ole monta tällaista rakennusta muualla kuin Helsingissä.
 Intendentti Pekka Kankkusen mukaan lääninhallituksen rakennus on kulttuurihistoriallisesti ainutlaatuinen. Sami Takkinen / Yle
 Tavoitteena monikäyttöiset tilat
 Nyt lääninhallituksen talo on tyhjillään. Talon arvotaulut on siirretty muualle, ja osa huonekaluista myydään henkilökunnalle Skypen kautta järjestettävässä huutokaupassa.
 Rakennukseen on tulossa mittava peruskorjaus, jonka kustannusarvio on kahdestatoista neljääntoista miljoonaa euroa.
 Talon omistavan Senaatti-kiinteistöjen aluejohtajan  Jyrki Reinikaisen  mukaan tavoitteena on yhdistää vanha rakennus ja moderni tapa tehdä työtä.
 – Talo suunnitellaan muuntojoustavaksi niin pitkälle kuin se on mahdollista vanhojen rakenteiden puitteissa, hän sanoo.
 Aluejohtaja Jyrki Reinikaisen mukaan tavoitteena on yhdistää historiallinen rakennus ja moderni tapa tehdä työtä. Sami Takkinen / Yle
 Reinikaisen mukaan valtionhallinnossa pyritään tulevaisuudessa siihen, että työtä olisi mahdollista tehdä ajasta ja paikasta riippumatta. Taloon ei sen vuoksi tule enää omia työhuoneita työntekijöille.
 Tavoitteena on myös tarjota yhteisiä tiloja eri organisaatioille. Vuonna 2022, kun peruskorjaus on tehty, taloon muuttavat ainakin aluksi aluehallintovirasto ja Fimea. Talossa on silloin töissä yli sata ihmistä.
 – Se tarkoittaa sitä, että esimerkiksi ilmanvaihdon on oltava uusittu ja moderni, samoin valaistus.
 Suojeltu sisältä ja ulkoa
 Lääninhallituksen päärakennuksessa on jo aiemmin tehty useita korjauksia ja muutoksia. Koneellinen ilmastointi taloon tuli 1970-luvun lopulla ja hissi vuosina 2000–2001 tehtyjen perusparannustöiden ja entistämisen yhteydessä.
 Kovin suuria muutoksia talossa ei voi kuitenkaan tehdä, sillä se on suojeltu niin ulkoa kuin sisältäkin.
 Työntekijöillä ei ole peruskorjauksen jälkeen enää omia työhuoneita. Sami Takkinen / Yle
 Palvelusuunnittelijana aluehallintovirastossa toimiva Reijo Hyvärinen työskenteli talossa yli 40 vuoden ajan. Hänelle työ oli joskus juhlaa, joskus taas juhla oli työtä.
 – Maaherran uudenvuodenjuhlissa se oli ihan pelkkää työtä. Juhlien järjestelyjä tehtiin edellisenä päivänä, sitten juhlat, ja samana päivänä tai aamulla laitettiin virasto taas privaattikuntoon, että päästiin tekemään töitä, Hyvärinen muistelee.
 Maaherran vastaanotot päättyivät vuonna 2009, kun läänit lakkautettiin. Sen jälkeen talossa on toiminut Itä-Suomen aluehallintovirasto.
 Reijo Hyvärinen työskenteli lääninhallituksen rakennuksessa runsaan neljänkymmenen vuoden ajan. Sami Takkinen / Yle
 "Tavoitteena maailmanluokan ratkaisu"
 Reijo Hyvärinen odottaa, että talo on peruskorjauksen jälkeen entistä parempi työpaikka.
 Rakennuksessa on korkeat huoneet ja isot ikkunat, joten valoa ja tilaa riittää. Uusi kalustus taas täydentää kokonaisuuden.
 – Siitä tulee erittäin makea juttu, hän hymyilee.
 Myös nämä huonekalut poistuvat peruskorjauksen tieltä. Sami Takkinen / Yle
 Omistajan tavoitteena on tehdä talosta sellainen, että sitä kelpaa esitellä myös ulkopuolisille.
 – Tässä ei haeta mitään maakuntasarjaa, vaan ihan maailmanluokan ratkaisua, aluejohtaja Jyrki Reinikainen hehkuttaa.
 Lue lisää:   Kuopion lääninhallituksen rakennushistoriaselvitys

Kuvernööri sai sata vuotta sitten kiittää kellarin ovea hengestään – yksi maan kulttuurihistoriallisesti arvokkaimpia rakennuksia remonttiin


Summary: Elokuvien ja tv-sarjojen kuvausryhmät ovat viime vuosina löytäneet Kotkan. Nyt näkyvyys halutaan muuttaa euroiksi. Elokuvamatkailu on Suomessa vielä melko pieni ilmiö.

Taru Sormusten Herrasta -elokuvatrilogia vetää yhä turisteja Uuden-Seelannin maisemiin, vaikka fantasiaspektaakkeli kuvattiin jo kaksikymmentä vuotta sitten.
 Myös pieni Ystadin kaupunki Etelä-Ruotsissa tunnetaan ruotsalaisen dekkarikirjailijan  Henning Mankelin  luoman poliisin Kurt Wallanderin kotipaikkana.
 Näiden esimerkkien kautta Kotkan seutu houkuttelee yrittäjiään innostumaan elokuvamatkailussa pyörivistä euroista. Tv-sarjojen ja elokuvien tapahtumapaikoille kohdistuu paljon turismia. Maailmalla esimerkkejä on useita.
 Tuorein ilmiö lienee HBO:n Emmy-palkittu tv-sarja Chernobyl, joka kiihdytti matkailua paitsi  Tsernobylin ja Pripjatin alueelle  Ukrainassa, myös  Ignalinan ydinvoimalaan Liettuassa , jossa sarjaa kuvattiin.
 Chernobyl-sarjaa kuvattiin muun muassa Vilnan Fabijoniškėsin neuvostoaikana rakennetussa betonilähiössä. hbonordic.com
 Nyt myös Kotkan ja Haminan seudulla halutaan ottaa hyöty irti alueella kuvattavista elokuvista ja tv-sarjoista. Paikallisia yrittäjiä kannustetaan keksimään filmituotantoihin liittyviä tuotteita tai palveluita.
 – Portfolioomme on nyt saatu paljon tuotantoja. Samaan aikaan on ollut paljon puhetta siitä, miksei näitä hyödynnetä paremmin, elokuvamatkailuun liittyvän hankkeen asiantuntija  Satu Soini  sanoo.
 Elokuvakomissiot vetureina
 Suomessa elokuvatuotantoja tehdään paljon muun muassa Turussa. Turun asema  elokuvakaupunkina  on pitkälti Länsi-Suomen elokuvakomission työn ansiota. Varsinais-Suomessa Turun seudulla elokuvamatkailuakin on kehitetty jo pitkään.
 Tampere  puolestaan otti puolitoista vuotta sitten käyttöön tuotantoyhtiöille maksettavan tuotantokannustimen, joka on houkutellut tv- ja elokuvaryhmiä kaupunkiin.
 Elokuvia kuvataan paljon myös Helsingissä ja Lapissa. Elokuvakomissioita Suomessa on kuudella alueella.
 Kotkan ja Haminan seudulla elokuvamatkailun mahdollisuudet ovat vasta viime vuosina kasvaneet. Seudulle perustettiin neljä vuotta sitten oma elokuvakomissio, jonka työtä on houkutella tuotantoyhtiöitä tuomaan kuvausryhmänsä seudulle.
 Etelä-Kymenlaaksossa on kuvattu esimerkiksi Tuntematonta sotilasta ja Suomen hauskin mies -elokuva. Jo aikaisemmin on tehty elokuvat Nuotin vierestä, Leijonasydän ja Keisarikunta.
 – Esimerkiksi silloin kun Nuotin vierestä leffa tuli, olisi ollut loistava mahdollisuus järjestää vaikka karaoke-festivaali. Näiden tuotantojen suhteen olemme jo myöhässä, mutta esimerkiksi Aallonmurtajan uudet jaksot tulevat loppuvuodesta ilmaiskanavalle. Siinä on mahdollisuutemme tarttua, Soini uskoo.
 Kotkaan sijoittuvaa Aallonmurtaja-tv-sarjaa on kuvattu kaupungissa jo kahden kauden verran.
 Seuraava paikka on iskeä kiinni Pertsaan ja Kiluun. Ohjaaja  Taavi Vartia  on ilmoittanut, että uutta elokuvaa kuvataan Kotkassa ensi vuoden kesäkuussa. 50-luvun kirjoihin perustuvan lastenelokuvan tuotteistaminen on parhaillaan ideointivaiheessa.
 Yrittäjiä kannustetaan tuotteistamaan myös muita alueeseen liittyvä tarinoita ja oikeaa historiaa. Sellainen voisi olla esimerkiksi Venäjän ja Ruotsin 1700-luvun lopun meritaistelut Kotkan edustalla Ruotsinsalmessa.
 Johanna Kunttu
 Tuntemattoman sotilaan polulle
 Joitain tuotteita Etelä-Kymenlaakson alueella on jo syntynytkin.
 Virolahden Bunkkerimuseolla pääsee patikkaretkelle Tuntemattoman sotilaan hengessä. Väinö Linnan kirjan kolmatta elokuvaversiota kuvattiin lähialueen metsissä.
 Vuosi sitten avatun polun varrella on kuvia sekä tunnettuja lausahduksia elokuvasta, sekä Salpalinjan korsuja ja panssarikiviesteitä. Polulle voi lähteä itsenäisesti. Liiketoimintaa teemapolun ympärille on luotu siten, että tilauksesta polulle saa mukaansa oppaan. Lisäksi museolla voi päästä piknikille tai jopa yöpyä Salpalinjaan kuuluvissa korsuissa.
 – Ne eivät ole suuria juttuja, mitä lisäämällä asiakkaalle saadaan jo toisenlainen, elämyksellisempi kokemus, Soini sanoo.
 Juuli Aschan
 Oppaaksi Tuntemattoman sotilaan -reitille saa M36-asepukuun sonnustautuneen majuri Notzin eli museon pääoppaan  Erkki Rikkolan .
 – Tuntuu siltä, että Tuntematon on tuonut lisää kävijöitä, vaikka onkin mahdottoman vaikea sanoa kuinka paljon. Kierroksilla keskustellaan sitten siitä, mikä kolmesta elokuvaversiosta on se paras, Rikkola kertoo.
 Aku Louhimiehen  ohjaama Tuntematon sotilas tuli elokuvateattereihin syksyllä 2017. Rikkolan mukaan elokuva kiinnostaa yhä. Toimiakseen elokuvamatkailun magneettina, on elokuvan oltava tarpeeksi tunnettu.
 – Tämä on varmasti yksi parhaista, sillä Tuntemattoman sotilaan tuntevat kaikki. Ei voi olla mikään ynnämuuta-osaston elokuva. Lisäksi pitää olla jokin yhtymäkohta, kuten se, että elokuvaa on kuvattu tässä lähellä, Rikkola sanoo.
 Isot elokuvamatkailun ilmiöt antavat vielä odottaa itseään
 Isoja elokuvamatkailun ilmiöitä Suomessa ei kuitenkaan vielä ole.
 Salosen mukaan odotuksia kuitenkin on. Yksi elokuvamatkailua kiihdyttävä elokuva voi olla japanilainen Snow Flower, jota kuvattiin Helsingissä ja Lapissa. Elokuvalle odotetaan paljon katsojia ja suurta näkyvyyttä Japanissa.
 – Kotimaisista elokuvista Aki Kaurismäen Mestari Cheng voisi myös houkutella matkailijoita, Salonen sanoo.
 Japanilainen draamaelokuva Yuki no Hana – Snow Flower esittelee katsojilleen Suomea. Noin puolet elokuvasta on kuvattu Helsingissä ja Levillä. Yuki no Hana
 Kotkan seutua Salonen tuntee hyvin, koska hän asuu osan aikaa seudulla.
 – Kotkassa on tehty paljon työtä tuotantojen saamiseksi. Alue on niin hyvässä paikassa lentokenttään nähden, se on meren rannalla ja vanhoja teollisuusrakennuksia on paljon ja toisaalta puutaloalueita. Alue on kiinnostava.
 Salonen kannustaa panostamaan kansainväliseen markkinointiin. Esimerkiksi viime kesänä Kotkan seudulla kävi amerikkalaisia kuvauspaikkojen etsijöitä. Kuvauspaikkoja ja tuotantoyhtiöille tarjolla olevia palveluita käydään Suomestakin markkinoimassa kansainvälisissä alan tapahtumissa.
 – Kannattaa miettiä, että entä jos saataisiin joku sellainen tuotanto, joka kiinnostaa ulkomaista yleisöä. Mitä sitten voitaisiin tehdä matkailun eteen, ja miten matkailupalveluiden tuotteistamisessa huomioitaisiin esimerkiksi ilmastonmuutokseen vaikuttavat asiat, Salonen sanoo.
 Vuonna 2017 Business Finland myönsi tuotantokannustimia kahdelle ulkomaiselle tuotantoyhtiölle. Seuraavana vuonna neljälle ja tänä vuonna hakijoita on ollut syyskuuhun mennessä jo kahdeksan.
 – Ulkomaisten hakijoiden määrä kasvaa. Mitä enemmän täällä kuvataan, sitä enemmän voimme odottaa, että välilliset vaikutukset matkailuun kasvavat.
 Sattuman ja suunnittelun summa
 Täysin elokuvamatkailua ei kuitenkaan voi suunnitella.
 – Ne ovat niin tunnepitoisia asioita, mistä katsoja kiinnostuu. Se on kuitenkin välttämätöntä, että katsojassa jokin tunnereaktio herää. Sen myötä syntyvät ne yleisöt, jotka haluavat matkustaa tuotannon perässä, Business Finlandin elinkeinorahoituksen tuotepäällikkö  Merja Salonen  sanoo.
 Business Finland tukee elokuva- ja televisiotuotantoja Suomessa maksamalla tuotantoyhtiöille kannustinrahaa. Neljäsosa Suomessa syntyneista kustannuksista voidaan kuitata tuotantoyhtiöille takaisin. Rahaa on kolmen vuoden ajan ollut jaossa 10 miljoonaa euroa vuosittain.
 Usein yleisöjä kaikkein eniten kiinnostava asia voi olla hyvinkin pieni yksityiskohta.
 – Japanilainen Ruokala Lokki -elokuva kuvattiin jo ajat sitten Punavuoressa, mutta vielä ihan muutama vuosi sitten minua vastaan tuli turisteja, jotka kysyivät, missä se Lokki-ravintola on. Vaikkei ravintola edes ole toiminut sillä nimellä enää pitkään aikaan.
 Yksi asia tai paikka voi olla sellainen, joka pistää väen liikkeelle.
 Minkä leffan tai tv-sarjan kuvauspaikalla olet vieraillut tai haluaisit vierailla? Keskustele elokuvamatkailusta ja sen mahdollisuuksista alla. Keskustelu on avoinna 8.10.2019 klo 22.00 asti.

Itärajan pintaan syntyi pieni "Hollywood" – nyt kuvauspaikoille halutaan Chernobyl-sarjan kaltainen turistien vyöry


Summary: Torstaina jaetaan poikkeuksellisesti kaksi Nobelin kirjallisuuspalkintoa.  Akatemian kaaoksen jättämät haavat ovat umpeutumassa hitaasti.

Tämän viikon torstaina kello 13 Ruotsin aikaa avautuu Pörssisalin ovi Tukholman vanhassakaupungissa. Ruotsin akatemian vakituinen sihteeri  Mats Malm  astuu sisään saliin, joka on täynnä toimittajia ja kameroita.
 Malm kertoo, kuka saa Nobelin kirjallisuuden palkinnon vuonna 2019.
 Tänä vuonna hän tekee myös jotain historiallista: hän kertoo, kuka saa kirjallisuuden Nobelin vuodelta 2018.
 Viime vuonna palkinto jäi jakamatta, koska akatemia oli kaaoksessa.
 Palkinto on jäänyt jakamatta aiemmin vain maailmansotien aikana ja vuonna 1935.
 Nobelin palkinto on maailman tunnetuin ja arvostetuin kirjallisuuden tunnustus. Voittajalle se tuo arvostusta ja rahaa.
 Palkinnon arvo on noin 830 000 euroa. Sen päälle tulevat vielä muhkeat palkintoa seuraavat tulot, kuten osuudet kirjamyynnistä.
 Konsulttiyritys Brand Finance on arvioinut, että Nobelin tavaramerkki on arvoltaan samaa luokkaa kuin Ikean tai vaatejätti H&M:n eli noin 15–20 miljardia euroa.
 Lisa Irenius on seurannut tarkasti Ruotsin akatemian vaiheita. Mike Toivonen
 Tänä vuonna tarjolla ennätysmäistä huomiota
 Voittajat saavat varautua poikkeuksellisiin kysymyksiin:
 Miltä tuntuu voittaa palkinto kriisin jälkeen? Mitä akatemia haluaa viestiä valinnallanne? Mitä mieltä olette tapahtuneista?
 Huomiota on tarjolla enemmän kuin koskaan.
 Svenska Dagbladetin kulttuuritoimituksen päällikkö  Lisa Irenius  on seurannut tarkasti Ruotsin akatemian vaiheita.
 – Tämä on melkoinen paradoksi: samaan aikaan, kun akatemia on menettänyt arvovaltaansa, on huomio kirjallisuuden Nobelia kohtaan lisääntynyt moninkertaisesti, hän naurahtaa.
 – Monia kiinnostaa torstaina se, ottavatko voittajat kantaa akatemian kohuun.
 Julkisessa keskustelussa on esitetty tänä vuonna ennenkuulumaton kysymys: haluavatko kaikki edes voittaa palkintoa tänä vuonna?
 – On selvää, että näin voi tällä kertaa käydä. Se olisi hyvin ikävää akatemialle ja Nobel-säätiölle, sanoo Irenius.
 Ruotisn akatemian kokous Tukholmassa joulukuussa 2018. Henrik Montgomery / EPA
 Metoo-paljastuksesta kehkeytyi sisäinen valtataistelu
 Kaikki alkoi marraskuussa kaksi vuotta sitten.
 Dagens Nyheter -lehden artikkelissa joukko naisia, osa nimellä ja osa nimettömästi, kertoi seksuaalisesta ahdistelusta, jota he olivat kokeneet Ruotsin akatemian jäsenen, runoilija  Katarina Frostensonin  puolison  Jean-Claude Arnault'n  taholta.
 Osa päällekäynneistä oli tapahtunut akatemian asunnoissa Tukholmassa ja Pariisissa.
 – Kun luin lehtijutun, olin järkyttynyt, mutta en täysin yllättynyt. Tämän niinkutsutun kulttuuriprofiilin ympärillä oli kiertänyt niin paljon huhuja, sanoo Lisa Irenius kilpailijansa skuupista.
 – Silloin näytti siltä, että tämä olisi metoo-kampanjaan liittynyt tapaus, eikä vaikuttaisi Ruotsin akatemiaan. Mutta siitä tuli akatemian kriisi siksi, että se jakautui sisäisesti tapauksen ympärillä.
 Jean-Claude Arnault saapumassa Svean hovioikeuden istuntoon Tukholmassa marraskuussa 2018. Jonas Ekstromer / EPA
 Syksyllä 2017 akatemia päätti yksimielisesti tilata selvityksen asianajotoimistolta lehdessä esitetyistä väitteistä.
 Alkuvuodesta 2018 tilanne muuttui.
 Osa akatemian jäsenistä, etunenässä Arnault'n ja Frostenssonin pitkäaikainen ystävä  Horace Engdahl  alkoi yllättäen vaatia selvitystyön pysäyttämistä. Siihen akatemian pysyvä sihteeri  Sara Danius  ei suostunut.
 Kun selvitys oli valmis, se toi päivänvaloon seksuaalisen häirinnän lisäksi ilmiselviä rikkeitä.
 Arnault'n johtama kulttuurinäyttämö Forum oli saanut vuosia rahallista tukea akatemialta. Forumin osaomistaja oli akatemian jäsen Katarina Frostensson, eli hän oli ollut myöntämässä tukea itselleen.
 Frostensson oli myös vuotanut puolisolleen tietoja kirjallisuuden Nobelin tulevista voittajista ja tällä tiedolla Arnault'lla oli mahdollisuus henkilökohtaiseen hyötymiseen. Arnault'lla oli tapana kutsua itseään akatemian 19:ksi jäseneksi – nyt kävi ilmi, miksi.
 Selvitys suositti akatemiaa ilmoittamaan poliisille parin talousepäselvyydet ja saamaan Frostenssonin eroamaan vapaaehtoisesti.
 Osa akatemian jäsenistä kuitenkin päätyi pitämään asianajotoimiston selvitystä epäluotettavana, koska siinä oli käytetty osin nimettömiä lähteitä. Osa oli myös vakuuttunut, että Danius oli syöttänyt näitä väitteitä selvitystyötä tehneille.
 Rusetteihin pukeutuneet mielenosoittajat kokoontuivat Tukholmassa viime vuoden huhtikuussa. Jonas Ekströmer / EPA
 Skandaalin jälkimainingeissa akatemiaan valittiin suomalainen jäsen
 Huhtikuussa 2018 akatemia päätyi äänestämään.
 Vastakkain oli pysyvän sihteerin  Sara Daniuksen  linja eli toimia selvityksen suosittamalla tavalla ja erottaa Frostensson. Toisella puolella oli  Horace Engdahlin  vetämä joukko, jonka mukaan Frostenssonia ei voi syyttää tapahtuneista ja hänen tulee saada jäädä akatemiaan.
 Äänestys tehtiin vanhan tavan mukaisesti: valkoisilla ja mustilla kuulilla. Äänestyksen päättyessä pöydällä oli kahdeksan valkoista ja kuusi mustaa kuulaa eli Frostenssonin tukijat voittivat.
 Osa äänestyksen hävinneistä erosi protestina, mukaan lukien entinen pysyvä sihteeri, historioitsija  Peter Englund.
 Sara Danius erosi pysyvän sihteerin tehtävästä.
 Ruotsin akatemian sihteeri Sara Danius luki akatemian lehdistötiedotetta toimittajille Pörssitalon ulkopuolella marraskuussa 2017. Vilhelm Stokstad / EPA
 Ruotsissa nousi näyttävä rusettipuseroliike tukemaan Daniusta. Hänet on usein nähty rusettipusero yllään. Maassa koettiin, että nainen sai kantaa vastuun miehen tekemästä vääryydestä.
 – Ulkopuolisten silmissä Danius toimi kriisissä hyvin, esimerkiksi vaatimalla asianajotoimiston selvitystä, sanoo Lisa Irenius Svenska Dagbladetista.
 – Danius sai myös ihmiset omistautumaan asialle ja sai hyvin monet puolelleen.
 Sitä, mikä johti Ruotsin akatemiassa jakoon ja valtataisteluun ei vielä tiedetä kunnolla – ehkä ei koskaan.
 – Uskon, että kuva siitä, mitä tapahtui, tulee ajan myötä kirkastumaan. Tullaan kirjoittamaan tapahtumista, kuten nyt on jo nähty. En kuitenkaan usko, että saamme koskaan tietää täysin kaikkea, mitä akatemiassa tapahtui sisäisesti, pohtii Irenius.
 Jean-Claude Arnault tuomittiin syksyllä 2018 raiskauksesta vankilaan 2,5 vuodeksi. Arnault kärsii tuomiotaan Göteborgin lähellä vankilassa, joka on tarkoitettu erityisesti seksuaalirikollisille.
 Alkuvuodesta 2019 sekä Danius että Frostensson jättivät paikkansa akatemiassa pysyvästi neuvoteltuaan itselleen korvaussopimuksen. Frostenssonin paikalle valittiin suomalainen runoilija  Tua Forsström . Horace Engdahl on yhä Ruotsin akatemian jäsen.
 Mike Toivonen
 Akatemian haavat umpeutuvat hitaasti
 Lisa Irenius uskoo, että Ruotsin akatemia on oikealla tiellä kohti toimintatapaa, jossa kaverikorruptiolla ei ole sijaa.
 – Niiden kommenttien perusteella, joita olen saanut akatemiasta, toiminta on nyt sisäisesti rakentavampaa. Siellä ollaan myönteisiä ja halutaan rakentaa uutta alkua.
 – On kuitenkin selvää, että luottamuksen palauttaminen vie pitkään. Ihmisten mielestä akatemian luottamus on saanut kovan iskun.
 Irenius uskoo, että akatemia pyrkii palauttamaan luottamuksen keskittymällä ydintehtäviinsä.
 – Tekeillä on muun muassa kirjallisuusportaali ja muita digitalisaatiohankkeita. Svenska.se -sivustolla on ollut peräti 20 miljoonaa sivulatausta. Akatemia varmasti ajattelee, että näillä tavoilla he osoittavat ihmisille olevansa tarpeellisia.
 – Ironista sisänsä, nämä ovat hankkeita, joista Sara Danius puhui ollessaan akatemian pysyvä sihteeri. Nyt tämä akatemia sitten toteuttaa niitä – ilman häntä.
 Muutokset ovat olleet välttämättömiä. Dagens Nyheter -lehden mukaan Nobel-säätiö jopa selvitti viime vuonna mahdollisuutta muuttaa Nobelin testamentin ehtoja. Muutos olisi vienyt akatemialta oikeuden jakaa kirjallisuuden palkinnon.
 Nobel-juhla Tukholman kaupungintalossa joulukuussa 2018. David Niviere / AOP
 Säätiö päätyi kuitenkin uudistamaan Nobel-komitean.
 Palkinnon jakavaan komiteaan otettiin mukaan viisi ulkopuolista asiantuntijaa. Mukana on myös neljä Ruotsin akatemian jäsentä.
 Mukana ollut akatemian jäsen Horace Engdahl erosi Nobel-komiteasta. Ratkaisun kerrottiin syntyneen hänen omasta aloitteestaan.
 – Ulkopuolisten mukaanotto oli viisasta, sanoo Irenius.
 – On sanottu, että tämä käytäntö jatkuisi vain kaksi vuotta, mutta uskon, että tästä tulee pysyvä järjestely.
 Torstaina jaettavat palkinnot ovat Ruotsin akatemialle mahdollisuus näyttää, että kuningas Kustaa III:n perustama insituutio on pystynyt aloittamaan alusta.
 – On surullista, että Ruotsin akatemia on menettänyt niin paljon kimallustaan. Se on kuitenkin osa historiaamme ja olemme siitä ylpeitä, Irenius sanoo.
 – Mutta kaikissa instituutioissa on vaaransa, jos niistä tulee liian salamyhkäisiä ja sisäänpäinkääntyneitä.
 Muuttuvatko etuoikeutettuina pidetyt edut?
 Seuraavaksi avoimuutta ja pelisääntöjä odotetaan Ruotsin akatemian maksamiin veroihin ja jäsenten palkkioihin ja etuihin.
 Dagens Industri -lehden mukaan akatemian varallisuus on arvoltaan noin 500 miljoonaa euroa. Se koostuu muun muassa kiinteistöistä, osakkeista ja sijoituksista. Omaisuus on hankittu suurelta osin yksityisten lahjoitusten sekä valtion avustusten ja verotuen avulla. Akatemia on esimerkiksi vapautettu veroista.
 Akatemian jäsenet kokoontuvat joka torstai vanhassa pörssitalossa Tukholman Vanhassakaupungissa kello 17. Kokouksesta he saavat palkkiokseen perinteiden mukaisesti hopeoidun poletin, joka on arvoltaan noin 28 euroa.
 Kokouksen jälkeen he syövät illallisen akatemian omistamassa Den Gyldene Freden -ravintolassa. Kolmen ruokalajin illallinen nautitaan kristallikruunujen alla Bellman-salissa, jonka kaapista löytyy jokaiselle jäsenelle numeroitu snapsilasi.
 Viime kuussa ilmestyneessä kirjassa  Svenska Akademien – makten, kvinnorna och pengarna  on laskettu akatemian ja sen jäsenten tuloja ja etuja.
 Pysyvä sihteeri saa kiinteän palkan, noin 10 000 euroa kuukaudessa ja anteliaana pidetyn eläkkeen. Jokainen työvuosi kerryttää eläkettä 10 000 euron verran. Kymmenen vuoden työstä hänelle kertyy satatuhatta euroa eläkettä vuosittain.
 Jäsenten isommat tulot tulevat erilaisista akatemian komiteoista, joissa he ovat mukana.
 Peruspalkkio on 550 euroa kuukaudessa. Sen lisäksi komiteoista saa vuosittain 15 000–3 000 euroa. Jäsen, joka istuu neljässä eri komiteassa, voi saada yli 45 000 euroa vuosittain.
 Julkisuudessa osa jäsenistä on kuvannut työmääräänsä vaativaksi. Osa jäsenistä on kuvannut työtään puolipäiväiseksi.
 Jäsenet saavat asua myös akatemian omistamissa asunnoissa, halutuissa osoitteissa kuten Tukholman Vanhassakaupungissa. Jäsenet maksavat veroa työsuhdeasunnoistaan.
 Myös Ruotsin akatemian kohun päähenkilöt Katarina Frostenson ja Jean-Claude Arnault saivat jäädä asumaan akatemian omistamaan asuntoon.

Ruotsin akatemian historiallinen kriisi tuo Nobelin palkinnon voittajille ennätysmäisen huomion tänä vuonna


Summary: Henkilökohtaiset tiedot pitää mieltää valuutaksi, jonka jakamisessa  on syytä olla tarkkana.

Kun otat uuden verkkopalvelun tai sovelluksen käyttöösi, ruudulle ilmestyy usein lomake täytettäväksi. Tavallisesti siinä pyydetään kertomaan nimen lisäksi syntymäaika, kotiosoite, puhelinnumero ja sähköpostiosoite.
 Usein ihminen kirjaa nämä tiedot täsmällisesti sen enempää asiaa ajattelematta. Ei kannattaisi, sanoo tietoturva-asiantuntija  Rik Ferguson .
 – Ajattele tietojasi valuuttana ja jaa niitä samalla innolla kuin jaat rahojasi, Ferguson neuvoo.
 Viime viikolla Cyber Security Nordic -messuilla Helsingissä vieraillut Ferguson huomauttaa, ettei lomakkeisiin tarvitse antaa oikeita tietoja.
 – Sinun ei tarvitse puhua totta internetissä.
 Usein vähintään sähköpostiosoite pitää kirjata sovellukseen totuudenmukaisesti, jotta vaadittavat vahvistusviestit tulevat perille. Tähänkin on ratkaisu. Se on väliaikainen eli burner-sähköpostiosoite, jonka ainoa tehtävä on mahdollistaa palvelun käyttöönotto.
 Teknologiayhtiö Apple julkaisi syyskuussa uuden käyttöjärjestelmäpäivityksen, johon tämä ominaisuus on sisäänrakennettu. Iphonen käyttäjät voivat jatkossa päättää mille sovellukselle he antavat oikean sähköpostiosoitteensa. Muille palveluille Apple luo sähköpostiosoitteen, johon saapuvat viestit välittyvät käyttäjän oikeaan osoitteeseen. Jos palvelu alkaa spämmätä postilaatikkoa, käyttäjä pystyy helposti tuhoamaan burner-osoitteen.
 Totuuden voi saada selville, mutta valhetta on vaikea arvata
 Valehtelemista on syytä suosia myös salasanan unohtamisen varalle luoduissa turvakysymyksissä. Näiden kysymysten tarkoituksena on varmistaa, että salasanan unohtanut henkilö todellakin olet sinä, eikä joku muu. Siksi kysymyksen vastauksen pitäisi olla sellainen, jonka vain sinä tiedät.
 Se, missä kävit koulusi tai mikä on äitisi tyttönimi, eivät ole tällaisia tietoja.
 – Kaikki, jotka kävivät kanssasi koulua, tietävät sen. Kaikki, jotka tuntevat äitisi, tietävät todennäköisesti hänen tyttönimensä, Ferguson sanoo.
 Nämä ovat juuri sellaisia tietoja, joita hyökkääjät keräävät ja käyttävät hyväkseen. Totuus on helppo löytää, mutta valhetta on vaikea arvata. Eli jos turvakysymys on  mikä oli ensimmäinen autosi , vastaukseksi ei kannata laittaa Mazda 323 vaan Aston Martin DB5.
 Tämän jälkeen täytyy vain pitää huolta, että muistaa oman valheensa.
 Tiedot voivat aina vuotaa
 Henkilötietojen luovuttaminen tunnetulle ja luotettavalle yhtiölle ei ole vaarallista. Ongelmana on vain se, että luotettavia yhtiöitä ei ole. Jokaisen yhtiön rekisterit voivat joutua tietomurron kohteeksi. Lomakkeita täytettäessä on hyvä muistaa, että tiedot saattavat vuotaa julkisiksi.
 Lukuisten tietovuotojen jäljiltä internetistä löytyy valtava määrä rekistereitä, jotka nimien ja osoitteiden lisäksi sisältävät salasanoja. Osa tiedoista on vanhentunutta, mutta joukossa on yhä kuranttia kamaa.
 – Jo lähitulevaisuudessa koneoppimisen avulla luoduilla työkaluilla voidaan louhia varastettua dataa ja toteuttaa paremmin kohdistettuja hyökkäyksiä, Ferguson sanoo.
 Tämän takia on tärkeää, että kun tietosi vuotavat internetiin, ne eivät ole oikeita. Usein tietojasi kyselevällä sovelluksella ei ole kunnon perusteluita uteluun. Tietoja kerätään, koska ihmiset ovat valmiita antamaan niitä. Ja tämä anteliaisuus on tehnyt datasta entistä arvokkaampaa.
 – Mitä enemmän kerromme itsestämme toisille, sitä paremmin he ovat oppineet tekemään tiedolla rahaa.
 Lue myös:
 Länsimaat haluavat takaportin Facebookin salaukseen – Asiantuntija: "Hyvien tyyppien suojeleminen on tärkeämpää kuin pahojen ihmisten jahtaaminen"

Tietoturva-asiantuntija: Sinun ei tarvitse puhua totta internetissä


Summary: Monien tuttujen laulujen säveltäjä Petri Laaksonen juhlii 25-vuotista uraansa laulajana.

Täällä Pohjantähden alla on kappale, josta alkoi  Petri Laaksosen  ura laulajana.
 Mies kertoo, että suomalaisten sydämet valloittanut sävelmä syntyi  Turkka Malin  sanoihin syksyisenä ja sateisena iltana.
 – Pimputtelin tätä pientä tekstiä, jossa oli vain kaksi säkeistöä. Keksin sitten tehdä kolmannenkin, joka tosin on sama kuin ensimmäinen. Kyllähän se teksti ohjasi vahvasti sitä sävellystyötä, siitä ei ole piiruakaan muutettu.
 Muille artisteille paljon säveltänyt Laaksonen pääsi lopulta levyttämään kappaleen itse.
 Hän on esittänyt kappaletta monenlaisissa tilaisuuksissa. Erityisenä on jäänyt mieleen hetki Venäjän Karjalassa. Laaksonen teki sinne matkan mummunsa, äitinsä ja tätinsä kanssa.
 Seurue löysi Laaksosen äidin syntymätalon kivijalan Laatokan rannalta, Hiitolan pitäjän korkeimmalta kukkulalta.
 – Siellä mä kajautin sitten tämän laulun ja se koko salo raikasi ja halvat samppanjapullot poksautettiin siinä. Se on jäänyt mieleen. Vieläkin tulee kylmät väreet.
 Eläköön elämä oli ensimmäinen julkaistu sävellys
 Petri Laaksonen kiertää parhaillaan Suomea juhlistamassa 25-vuotista taivaltaan laulajana. Pääosin kirkoissa kuultavat konsertit sisältävät paitsi hartaita sävelmiä myös miehen tekemiä euroviisuja.
 Laaksosen ensimmäinen julkaistu sävellys jo varhain ennen omaa laulajan uraa oli  Sonja Lumpeen  esittämä Eläköön elämä. Se edusti Suomea euroviisuissa vuonna 1985 ja tuli yhdeksänneksi.
 Vuoden 1987 karsintoihin Laaksonen osallistui kutsuttuna säveltäjänä. Silloin syntyi Sata salamaa. Sen esitti  Vicky Rosti .
 Kappaleen syntymisestä Laaksonen kiittää myös  Paula Koivuniemeä , jolta sai tärkeän vinkin sävellystyötä varten.
 Laaksonen oli nimittäin jo ryhtynyt säveltämään euroviisuja varten suurta balladia, mutta törmäsi laivaterminaalissa Koivuniemeen ja rohkaistui kysymään tältä, millainen kappale pärjäisi yleisöäänestyksessä.
 – Paula vastasi hyvin yksinkertaisesti ja varmasti, että "sen pitää olla nopee". Siitä paikasta lähdin yksiööni Itä-Helsinkiin säveltämään nopeeta. Ja tommonen siitä tuli, Laaksonen nauraa.
 Katso Petri Laaksosen vierailu Puoli seitsemän -lähetyksessä:

Sata salamaa -kappaleen säveltäjä sai euroviisun tekemiseen arvokkaan neuvon Paula Koivuniemeltä


Summary: Anni Sinnemäen mukaan keskustatunneli osoittautui kannattamattomaksi. Kokoomuksen mielestä selvitystyö loppui kesken.

Siltojen, tunnelien, sähkölinjojen ym. rakentaminen

Suunnitelmat Helsingin keskustan ali kulkevasta autotunnelista  kuopattiin tänään , kun kaupungin kuntapoliitikot päättivät tiistai-iltana keskeyttää keskustatunnelihankkeen suunnittelun.
 Äänet jakautuivat kaupunkiympäristölautakunnan kokouksessa 8–5.
 Helsingin kaupunginvaltuuston suurimmat ryhmät, vihreät ja kokoomus, olivat alusta alkaen hankkeesta eri mieltä. Vihreät ovat vastustaneet hanketta vedoten muun muassa siihen, että se lisäisi kaupungin läpi kulkevien autojen määrää ja heikentäisi keskustan elinvoimaa. Joukkoliikenteen käyttö vähenisi ja päästöt kasvaisivat.
 Kokoomus on sen sijaan painottanut, että tunneli kasvattaisi kaupungin elinvoimaa, parantaisi satamayhteyksiä ja lisäisi viihtyvyyttä, kun autoja saataisiin maan pinnalta maan alle.
 "Tunneli ei ollut kaupunkilaisten etujen mukainen"
 Kaupunkiympäristön apulaispormestari  Anni Sinnemäki  (vihr.) kertoo Ylelle, että lautakunta päätyi ratkaisuun erilaisten selvitysten myötä.
 – Tunneli ei ollut kaupungin ja kaupunkilaisten etujen mukainen. Se ei ollut kannatettava hanke, eikä sillä saataisi aikaiseksi niitä tavoitteita, joita sille oli kaupungin strategiassa asetettu, Sinnemäki sanoo.
 Hänen mukaansa selvitykset osoittivat, ettei tunneli todellisuudessa toisi keskustaan lisää ihmisiä tai lisäisi sen elinvoimaa.
 – Se oli tässä ratkaisevassa roolissa, Sinnemäki sanoo.
 Myös arvioidut kustannukset, 1,4 miljardia euroa, olisivat lautakunnan mukaan nousseet hyötyihin nähden liian korkeiksi. Niitä ei olisi voitu rahoittaa tienkäyttömaksuilla. Lisäksi tunneli olisi kasvattanut päästöjä.
 Kaupunkiympäristön apulaispormestari Anni Sinnemäki (vihr.) mukaan selvitykset osoittivat, ettei keskustatunneli ollut kannattava hanke. Elis Henell / Yle
 Anni Sinnemäki kertoo, että lautakunnan tulee jatkossa selvittää muita ratkaisuja Helsingin keskustan elinvoiman lisäämiselle. Hän mainitsee muun muassa paljon puhutun kävelykeskustan laajentamisen, mutta nostaa esiin myös parempien toimitilasijaintien luomisen ja julkisen liikenteen kehittämisen.
 Sinnemäen mukaan Katajanokan ja Eteläsataman satamien liikennemäärät ovat sen verran maltillisia, etteivät ne juurikaan nousseet ongelmakysymyksiksi keskustatunneliin liittyvissä selvityksissä.
 – Lautakunta linjasi Jätkäsaaren osalta sen, että sen liikennekysymysten selvittämistä tulee jatkaa. Sekä edelleen tulee selvittää niitä parhaita keinoja, joilla raskaan liikenteen osuutta voitaisiin saada siirtymään Vuosaareen, Sinnemäki sanoo.
 Lautakunnan enemmistö uskoi, että Helsingin kävelykeskustan laajentamista voidaan edistää siitä huolimatta, että sen kanssa kylki kyljessä kaupungin strategiassa kulkenut keskustatunneli hylättiin.
 – Helsingin kävelykeskusta on kehittynyt vuosien varrella askel kerrallaan. Se voi hyvinkin olla se luonteva tapa myös tulevaisuudessa. Toivon, että siitä tehdään huolellista suunnittelua, jotta löydetään ne parhaat ja kiinnostavimmat paikat laajentaa kävelykeskustaa, Sinnemäki sanoo.
 "Tehdään mututuntumalla ratkaisuja"
 Kokoomus ja Helsingin pormestari  Jan Vapaavuori  (kok.) ovat viime vuosina ajaneet keskustatunnelia voimakkaasti. He ovat myös ilmaisseet pettymyksensä, kun on ilmennyt, että hanke todennäköisesti kaatuu. Vapaavuori julkaisi syyskuun lopussa  avoimen kirjeen  aiheesta sen jälkeen, kun SDP ilmoitti tukevansa vihreiden tunnelikantaa. Hän pahoitteli siinä ratkaisua kaikille helsinkiläisille.
 Kaupunkiympäristölautakunnan varapuheenjohtaja  Risto Rautava  (kok.) kertoo kokoomuksen olevan ratkaisuun todella pettynyt. Rautavaa harmitti, ettei asiaa selvitetty kokoomuksen mielestä tarpeeksi.
 – Kyllä me olemme hyvin pettyneitä sen takia, ettei näitä asioita uskalleta selvittää. Tehdään mututuntumalla näitä ratkaisuja ilman, että tehdään kunnollisia vaikutusten arviointeja, Rautava sanoo.
 Rautava on pettynyt myös siihen, ettei kaupungin sovittua strategiaa hänen mielestään noudateta.
 – Sillä ei ole yhtäkkiä pennin vertaa merkitystä näissä päätöksissä.
 Kaupunkiympäristölautakunnan varapuheenjohtaja Risto Rautava (kok.) kertoo kokoomuksen olevan hyvin pettynyt ratkaisuun pysäyttää keskustatunnelihanke. Antti Kolppo / Yle
 Rautavalla ja kokoomuksella ei ole ainakaan vielä esittää vaihtoehtoisia ratkaisuja keskustan ruuhkien helpottamiseksi ja kaupunkiympäristön elinvoiman lisäämiseksi.
 – Tietysti aina pitää miettiä, miten voimme Helsingin keskustaa kehittää jatkossa. Siinä on meillä huolenaihe, ja siinä, että miten tästä saadaan asukkaille viihtyisämpi paikka. Nyt näyttää aika huonolta, jos jo etukäteen suljetaan kaikki maanalaiset vaihtoehdot liikenteeltä pois, Rautava sanoo.
 Hän näkee kävelykeskustan edistämisen haastavaksi nyt, kun keskustatunneli ei ole enää vaihtoehto.
 Keskustatunnelihanke on jakanut Helsingin kaupunginvaltuuston suurimpia ryhmiä, vihreitä ja kokoomusta, jo pitkään.
 – Tässä on ollut iso erimielisyys, joka on varmasti ollut tiedossa ja ennakoitavissa jo keväästä 2017 lähtien, Anni Sinnemäki toteaa.
 Hän toivoo, että puolueet voivat jatkossakin tehdä hyvää yhteistyötä Helsingin ja helsinkiläisten asioiden ajamiseksi.
 Voit keskustella aiheesta huomiseen kello 12 saakka.
 Uudessa hahmotelmassa keskustatunneli olisi yhdistynyt suunnitteilla olevaan Sörnäisten tunneliin.  Jyrki Lyytikkä / Yle
 Lue lisää :
 Tässä on Helsingin uusi tunnelisuunnitelma: autolla maan alla Sörnäisten kulmilta Länsisatamaan
 Helsingin keskustatunnelista syttyi lihava riita – kokoomus ja vihreät eri mieltä rahasta ja vaikutuksista
 SDP tyrmäsi Helsingin keskustatunnelin – Valtuustoryhmän mukaan hinta on liian kova

Kuollut ja kuopattu: Helsingin keskustatunnelihanke äänestettiin nurin, vihreät ja SDP tyytyväisiä, kokoomus hiilenä


Summary: Janne Tranberg oli Euroopan etsityimpien rikollisten listalla.

Liivijengi Cannonballin entinen johtohahmo  Janne Tranberg  on otettu kiinni Espanjassa. Etsintäkuulutettu Tranberg vangittiin poissaolevana Helsingin käräjäoikeudessa aiemmin tiistaina.
 Keskusrikospoliisi kertoo kiinniotosta twitter-tilillään.
 Vangitseminen liittyy uuteen rikosepäilyyn. Entistä jengijohtajaa epäillään törkeästä huumerikoksesta.
 Tranberg on pakoillut saamaansa vankilatuomiota liki kaksi vuotta. Hän sai vuoden ja kymmenen kuukauden tuomion muun muassa törkeästä velallisen epärehellisyydestä ja muista talousrikoksista.
 Tranberg on ollut pakonsa aikana  Euroopan etsityimpien rikollisten  listalla.
 Liivijengi Cannonballiin kuului alkuvuonna 10 osastoa: Helsinki, Turku, Hämeenlinna, Joensuu, Jyväskylä, Midwest Ulvilassa, Seinäjoki, Heinola, Kausala ja Tallinna.
 Tranbergin kiinniotosta kertoi  ensimmäisenä Iltalehti .
 Espanjassa otettiin kiinni edellinenkin pitkään haussa ollut rikollinen, kun 7,5 vuoden vankeustuomiota karkuun lähtenyt  Ville Lehmusmetsä  jäi poliisin haaviin viime maaliskuussa.
 Lue lisää:
 Yksi Suomen etsityimmistä rikollisista kiinni Espanjassa
 KRP etsii rikollisia tehostetusti Ruotsin ja Tanskan kanssa – Pohjoismaiden etsityimpien lista julkaistiin ensimmäistä kertaa

Cannonball-jengin ex-pomo otettiin kiinni Espanjassa


Summary: Korkeasta kuumeesta kärsinyt potilas oli matkustanut tautialueella Afrikassa. Testeissä ei löydetty merkkejä ebolasta.

Skånen yliopistollisessa sairaalassa eristetyksissä olleella potilaalla ei ole verenvuotokuumetta aiheuttavaa ebolaa.
 Sairaalan edustajien mukaan potilaalle tehdyissä testeissä ei ole löydetty merkkejä erittäin vaarallisesta ebolasta.  Asiasta kertoo muun muassa SVT.
 Maanantaina sairaalaan tullut  potilas kärsi korkeasta kuumeesta  ja hän oli matkustellut Afrikassa alueella, jossa ebola on levinnyt. Viranomaiset eivät ole kertoneet missä maassa potilas oli ollut.
 Kongon demokraattisessa tasavallassa ebolaan on kuollut yli 2 100 ihmistä. Naapurimaiden viranomaiset ovat olleet valmiudessa taudin leviämisen vaaran takia.
 Ruotsissa on ollut viime vuosina useampia perusteettomiksi osoittautuneita ebola-epäilyjä.

Malmön ebola-epäily osoittautui perusteettomaksi


Yhdysvallat on asettanut viisumirajoituksia kiinalaisille viranomaisille uiguurivähemmistön kohtelun vuoksi, kertoo ulkoministeri  Mike Pompeo .
 Rajoitukset koskevat sellaisia henkilöitä, jotka ovat vastuussa uiguurivähemmistöön kuuluvien pidätyksistä ja sorrosta.
 Yhdysvaltain kauppaministeriö asetti aiemmin tänään 28 kiinalaista yritystä ja muuta toimijaa mustalle listalleen Xinjiangin uiguurien kohtelun vuoksi.
 Mustalle listalle päätyi yrityksiä ja virastoja, joiden Yhdysvallat katsoo avustaneen uiguurien sortamisessa.
 YK:n mukaan noin miljoona uiguuria on suljettu Xinjiangissa niin sanotuille käännytysleireille.
 Lue lisää :
 Yhdysvallat laittoi 28 kiinalaistahoa mustalle listalle uiguurien kohtelun johdosta
 Kiina kertoi vapauttaneensa valtaosan käännytysleirien uiguurivangeista, uiguurit vaativat hallinnolta todisteita
 BBC: Kiina erottaa uiguurilapsia vanhemmistaan – "vaikuttaa kulttuuriselta kansanmurhalta"

Yhdysvallat rajoittivat kiinalaisten viisumeita uiguurivähemmistön sorron takia – aiemmin yrityksiä mustalle listalle


Summary: Saksalaistiedotusvälineiden mukaan epäilty on 32-vuotias Syyriasta kotoisin oleva mies, joka asunut Saksassa vuodesta 2015.

Saksan poliisi kertoo tutkivansa  maanantaina Limburgissa sattunutta hyökkäystä  terroristisena tekona.
 Mies anasti maanantaina rekan ja ajoi sillä päin useita henkilöautoja, jotka olivat pysähtyneinä liikennevaloihin. Törmäyksessä loukkaantui kahdeksan ihmistä, joista seitsemän joutui sairaalahoitoon.
 Poliisi on pidättynyt epäillyn. Hän on 32-vuotias Syyriasta kotoisin oleva mies, joka asunut Saksassa vuodesta 2015 lähtien, kertovat saksalaismediat.
 Saksan yleisradioyhtiö ZDF kertoo tapauksen tutkintalähteisiin vedoten, että iskulla uskotaan olevan terroristinen motiivi. Miehen asuntoon tehtiin tiistaina kotietsintä Langenin kaupungissa.
 Turvallisuuslähteet kertovat uutistoimisto DPA:lle, että mies on ollut aiemmin virkavallan kanssa tekemisissä huumerikosten sekä törkeän pahoinpitelyn vuoksi.
 Syyttäjät selvittävät  BBC:n  mukaan parhaillaan myös sitä, kärsiikö epäilty mahdollisesti mielenterveysongelmista.
 Lisää aiheesta:
 BBC: German lorry attack in Limburg seen as 'act of terrorism'
 Mies anasti rekan ja ajoi useita autoja päin Saksassa – 16 loukkaantui

Saksan rekkaiskua tutkitaan terroristisena tekona


Summary: Presidentti Trumpin asianajaja Giuluani on toiminut Ukrainassa ahkerasti hakiessaan presidenttiehdokas Bidenistä vahingoittavaa tietoa.

Kaksi presidentti  Donald Trumpin  asianajajan  Rudy Giuluani  avustajaa on pidätetty epäiltynä vaalikampanjoinnin rahoitusrikoksista, uutisoivat lukuisat yhdysvaltalaismediat.
 Pidätetyt miehet ovat auttaneet Giuluania etsimään Ukrainasta demokraattien presidenttiehdokas  Joe Bidenia  vahingoittavaa tietoa.
 Uutiskanava  CNN:n  mukaan  Igor Fruman  ja  Lev Parnas  pidätettiin Dullesin lentokentällä Washingtonissa. Heidän on määrä saapua oikeuden eteen torstaina Virginiassa.
 Parnas toimi Giuluanin yhteishenkilönä Ukrainassa ja tutustutti Giulunin useisiin entisiin ja nykyisiin Ukrainan viranomaisiin ja poliitikkoihin. He ovat antaneet satojen tuhansien dollareiden edestä lahjoituksia Trumpin kampanjalle, kertoo  Miami Herald.
 Kerromme aiheesta pian lisää.

Rudy Giuluanin avustajia pidätetty epäiltynä vaalikampanjoinnin rahoitusrikoksista


Summary: Ylen tieto: presidentin ja hallituksen ulko- ja turvallisuuspoliittinen ministerivaliokunta kokoontuu perjantaina käsittelemään Turkin hyökkäystä Syyrian alueelle.

Ulko- ja turvallisuuspoliittinen ministerivaliokunta

Vasemmistoliiton puheenjohtaja, opetusministeri  Li Andersson  katsoo, että Suomen pitää tarkastella  Al-holin leirillä  olevien, yhteensä kymmenien suomalaisten naisten ja lasten tilannetta uudestaan, koska tilanne on muuttunut  Turkin eilisen Syyria-iskun seurauksena .
 Ylen tiedon mukaan presidentin ja hallituksen ulko- ja turvallisuuspoliittinen ministerivaliokunta kokoontuu perjantaina käsittelemään Turkin hyökkäystä Syyrian alueelle.
 – Nähdäkseni nopeasti pitäisi tarkastella, miten hyökkäys vaikuttaa alueella olevien ihmisten näkökulmasta. Tässä saattaa hyvinkin käydä niin, että kurdit tarvitsevat kaikki irrotettavat ihmiset vastaukseksi Turkin käynnistämiin sotatoimiin. Silloin on iso kysymys, miten käy leirien hallinnolle tai vankiloiden ylläpitämisen, Andersson pohtii.
 Li Anderssonin mielestä Al-holin leiritilanneta pitää tarkastella uudestaan.   Laura Hyyti / Yle
 Pitäisikö Suomen pyrkiä hakemaan Suomen kansalaiset, naiset ja lapset, pois Al-holin leiriltä nyt, kun tilanne on muuttunut?
 – Mielestäni on tärkeätä käydä koko hallituksen tasolla keskustelu siitä, millä tavalla Turkin hyökkäys nyt muuttaa tilannetta ja mikä on käytännön tilanne paikan päällä. Sitten tehdään linjaratkaisut yhdessä ja yhteistyössä ja sen mukaan mennään, Andersson painottaa.
 Sisäministeri Maria Ohisalo (vihr.), onko Suomen suhtautuminen Al-holin leiriin muuttumassa?
 – Olemme jatkuvasti pitäneet esillä sitä, että olemme hallituksena etsineet keinoja, miten näitä lapsia voitaisiin parhain keinoin auttaa. Lapsen oikeuksien sopimus velvoittaa myös Suomen valtiota. Seuraamme tilannetta ja sen mukaan toimimme.
 Maria Ohisalon mukaan Suomi seuraa tilannetta.  Roni Rekomaa / Lehtikuva
 Ohisalon mielestä Turkin tilanne on kaikkinensa erittäin järkyttävä ja ihmiset ovat hädässä. Ohisalon mukaan eteen voi tulla tilanne, jossa eurooppalaisten valtioiden täytyy yhdessä miettiä, kuinka kävisi, jos yhä useampi pakolainen lähtee liikkeelle alueelta Turkin presidentin uhkausten mukaisesti.
 Turkin presidentti  Recep Tayyip Erdoğan  on uhannut, että Turkki päästää  Eurooppaan 3,6 miljoonaa syyrialaispakolaista , jos Euroopan maat leimaavat Turkin hyökkäyksen Syyrian kurdialueelle miehitykseksi.
 – Ihmisoikeuksien on toteuduttava ja ihmisiä on autettava. Toivottavasti oikeusvaltiot Euroopan unionissa ovat valmiita auttamaan näitä ihmisiä.
 Ohisalon mukan Suomi on vuosien 2015–2016 kokemuksista ottanut opikseen ja tietää kuinka toimitaan, jos vastaava tilanne iskee uudestaan päälle.
 Taistelupaikoille 70–80 km
 Al-holin leiristä on matkaa Turkin turvallisuusvyöhykkeeksi nimeämälleen alueelle noin 50 kilometriä ja lähimmille taistelupaikoille Qamishliin 70–80 kilometriä .
 Al-Holin leiriin on koottu naisia ja lapsia terroristijärjestö Isisin aiemmin hallitsemalta alueelta. Joukossa on Ylen tietojen mukaan yksitoista suomalaista äitiä ja kolmisenkymmentä suomalaista lasta.
 Al-Holin leirissä on noin 70 000 ihmistä, joista noin 20 000 Isis-taisteilijoiden perheenjäseniksi epäiltyä on suljettu kurdisotilaiden vartioimalle alueelle. Heistä noin 11 000 on muualta kuin Syyriasta ja Irakista.
 Lisää aiheesta:
 Al-Holin leirillä ammuskelua ja paloittelusurma - suomalaisnaiset ja järjestöt kertovat huononevasta turvallisuustilanteesta
 Oikeuskansleri: Hallitus on toiminut lainmukaisesti Syyrian leireillä olevien kotiuttamisasiassa
 Suomi tuomitsee Turkin hyökkäyksen Syyriaan – asevientiluvat Turkkiin jäädytetään
 Analyysi: Syyrian kurdialue oli harvinainen menestystarina, nyt tarinalle uhkaa tulla katkera loppu

Li Andersson haluaa tarkastella Al-holin suomalaisten tilanteen uudestaan Turkin Syyria-iskun vuoksi


Summary: Clooney on yksi Nordic Business Forum -tapahtuman pääpuhujista. Yle seuraa odotettua keskustelua tässä päivittyvässä uutisartikkelissa.

Tunnelma Helsingin Messukeskuksen seminaarihallissa alkaa sähköistyä, kun  George Clooneyn  vuoroon on varttitunti aikaa. Nordic Business Forum -tapahtuman yleisilmapiiriä voisi sen sijaan luonnehtia kansainväliseksi ja rennoksi. Tänne on tultu inspiroitumaan ja verkostoitumaan, mutta myös viihtymään.
 George Clooney tunnetaan Hollywood-tähtenä ja ihmisoikeusaktivistina, joka työskentelee myös liike-elämässä. Hänet on valittu useaan otteeseen maailman seksikkäimmäksi mieheksi. Lue lisää:   Hurmurinäyttelijä George Clooney on hyödyntänyt kuuluisuutta tehdäkseen maailmasta paremman paikan – aina hän ei kuitenkaan ole siinä onnistunut Helsingin Messukeskuksessa Clooney keskustelee tarinankerronnasta, brändäyksestä ja ihmisen jälkeensä jättämästä perinnöstä (storytelling, branding and legacy). Nordic Business Forum on vuosittain Helsingissä järjestettävä liike-elämän konferenssi. Tapahtumassa ovat puhuneet aiempina vuosina muun muassa  Barack Obama ,  Arnold Schwarzenegger ,  Al Gore  ja  Sir Richard Branson . Normaalihintaiset liput tapahtumaan maksavat noin 1 600 eurosta lähes 4 000 euroon.
 Clooney ja tapahtuman muut merkkivieraat esiintyvät tilassa, joka on mittasuhteiltaan valtava. Järjestäjän mukaan paikan päällä on 7 000 kävijää, minkä lisäksi suoratoistolähetykset keräävät noin 20 000 katsojaa.
 Seinällä mainostetaan viime hetken lippuja. Sellainen irtoaa halvimmillaan vajaalla tuhannella eurolla. Normaalihintaiset liput tapahtumaan maksoivat noin 1 600–4 000 euroa. Hintavimmalla lipulla irtoaa paikka eturivissä sekä muun muassa tapaamiset ja yhteiskuvamahdollisuudet mediapersoona  Randi Zuckerbergin  sekä George Clooneyn kanssa.
 Clooneyn pian alkavalle esiintymiselle on varattu tunti aikaa.
 Tämä on päivittyvä uutinen.

Hollywood-tähti George Clooney esiintyy ensimmäistä kertaa Suomessa – Yle seuraa


Summary: Oppositio haastaa Rinteen hallitusta eduskunnan kyselytunnilla.

Pääministerin sijainen, elinkeinoministeri  Katri Kulmuni  (kesk.) johtaa hallitusta eduskunnan kyselytunnilla, kun pääministeri  Antti Rinne  (sd.) on matkustanut Arktisen neuvoston tilaisuuteen Islantiin.
 Eduskunnassa on keskusteltu koko tämä viikko Rinteen hallituksen ensimmäisestä budjettiesityksestä. Oikeisto-oppositio on moittinut hallitusta siitä, että menolisäykset rahoitetaan velalla ja päätökset uusista työllisyystoimista on lykätty ensi vuoteen.
 Oppositiosta perussuomalaiset on arvostellut hallituksen aikeita helpottaa EU:n ulkopuolelta tulevan työvoiman siirtymistä Suomeen.
 Turkin hyökkäys Syyrian kurdialueelle saattaa myös nousta esille eduskunnan kyselytunnilla. Ulkoministeri  Pekka Haavisto  (vihr.) on ministeriaitiossa vastaamassa mahdollisiin Turkki-kysymyksiin.
 Turkki on hyökännyt Syyriaan muodostaakseen sinne turvavyöhykkeen, jolta se haluaa karkottaa kurdit ja jonne se suunnittelee sijoittavansa Turkissa olevia syyrialaisia pakolaisia.
 Turkin presidentti  Recep Tayyip Erdoğan  on uhannut, että Turkki päästää Eurooppaan 3,6 miljoonaa syyrialaispakolaista, jos Euroopan maat leimaavat Turkin hyökkäyksen Syyrian kurdialueelle miehitykseksi.
 Suomessa hallitus joutuu miettimään uudelleen myös Al Holin leirillä Syyriassa olevien suomalaisten naisten ja lasten kotiuttamiskysymystä.
 Lue myös:
 Turkin presidentti Erdoğan uhkaa päästää 3,6 miljoonaa syyrialaispakolaista Eurooppaan – Yle seuraa hetki hetkeltä

Nouseeko Turkin hyökkäys Syyriaan esille eduskunnan kyselytunnilla? Katso suora lähetys TV 1:ssä klo 16


Summary: Pasilan aseman väliaikanen asemarakennus toimii jatkossa Turun seudun homekoulujen tai -päiväkotien väistötiloina.

Keskellä Helsinkiä sijaitsevan Pasilan aseman väliaikainen asemarakennus saa uuden elämän Turun seudulla. Ensi viikolla käytöstä poistuvan väliaikaisen asemarakennuksen rakennusmateriaali menee uudelleen käytettäväksi.
 Purettavan asemarakennuksen lohkoista rakennetaan väistötiloja Turun seudun homekouluille tai -päiväkodeille.
 Aseman uusiokäyttöhanketta vetävän JPV. Engineering Oy:n toimitusjohtaja  Petri Väisänen  kertoo, että mitään ei ole menossa kaatopaikalle.
 – Aseman kaikki rakenteet menevät uudelleen käyttöön portaita lukuunottamatta.
 Asemarakennus puretaan pois kauppakeskus Triplan tieltä
 Väliaikainen asemarakennus puretaan pois ensi viikolla aukeavan kauppakeskus Triplan tieltä. Pasilan asema toimii jatkossa uuden kauppakeskuksen yhteydessä.
 Suunnittelutyö sen varalta, että purettavan rakennuksen lohkot saadan helposti yhdistettyä toisiinsa uudessa käyttökohteessa on jo hyvässä vauhdissa. Osa rakenteista kuljetaan toimisto- ja tuotantotiloiksi Länsi-Suomeen.
 – Lohkoista aiotaan koota myös päiväkodin tai koulun väistötiloja, Väisänen sanoo.
 Pohjoismaiden suurin kauppakeskus Tripla avataan ensi viikolla. Antti Kolppo / Yle
 Purkaminen alkaa sisätiloista lokakuun aikana. Kokonaan väliaikainen rakennelma on purettu tämän hetkisen arvion mukaan tammikuun loppuun mennessä.
 Purku-urakka voi vaatia rataliikenteen keskeyttämistä
 Osa lohkoista menee heti käyttöön ja osa hieman myöhemmin.
 – Meillä on myös aika hyvät tilat säilyttää näitä materiaaleja täällä, Väisänen toteaa.
 Hänen mukaansa kyseessä on iso urakka, joka voi vaatia myös rataliikenteen hetkittäistä keskeyttämistä.
 Uusien väistötilojen rakentamisen kustannuksia Väisänen ei halunnut tässä vaiheessa arvioida.

Pasilan väliaikaisesta asemasta tulee turkulainen päiväkoti tai koulu – palaset kuljetetaan pois Helsingistä lähikuukausina


Summary: Länsi-Suomen merivartiosto ja sen vartiolaivat muuttivat 44 vuoden jälkeen uuteen tukikohtaan Turussa.

Länsi-Suomen merivartioston vartiolaivat Uisko ja Tursas ovat muuttaneet pois Turun Aurajokisuulta.
 Merivartioston laivat muuttivat maanantaina Pansion tukikohtaan Aurajokisuulta, merivartioston Latokarin huoltotukikohdasta. Merivartiosto toimi Latokarissa vuodesta 1975 alkaen.
 – Tämä on näkyvä muutos ja haikeakin. Olemme toimineet Latokarissa pitkään ja paikka on ollut pidetty. Kyllä sitä on itsekin tullut tarkistettua, onko meidän laivoja Latokarissa, kun on lähtenyt tai tullut Turusta esimerkiksi ruotsinlaivalla, kertoo meritoimiston päällikkö, komentajakapteeni  Valtteri Viitala .
 Muuttoa muistettiin Länsi-Suomen merivartioston  Twitter-tilillä  muun muassa kuvalla, haikeilla teksteillä ja videolla.
 – Eilen kirjoitettiin loppuun yksi osa vuosikymmeniä kestänyttä merivartiohistoriaa, kun Uisko lähti vartiovuorolle viimeistä kertaa Latokarin huoltotukikohdasta. Viimeisen lähdön kunniaksi Uisko ilmoitti irrotuksesta kolmella pitkällä tyfoonin äänimerkillä peruuttaessaan irti laiturista, merivartiosto kirjoitti Twitterissä.
 Muutolla tavoitellaan säästöjä
 Muutto oli osa Rajavartiolaitoksen pitkän aikavälin suunnitelmaa Turun toimitiloistaan. Rajavartiolaitos on valmistellut toimitilojen muutoksia Turun alueella vuodesta 2016 lähtien.
 – Yhtenä tavoitteena on ollut merkittävät säästöt kiinteistökustannuksissa. Nyt tehdyt ratkaisut eivät heikennä Länsi-Suomen merivartioston operatiivista toimintakykyä, sanoo Viitala.
 Pansion tukikohta valikoitui monesta syystä uudeksi tukikohdaksi.
 – Se oli luonnollinen ratkaisu. Pystymme tekemään yhteistyötä Pansion tukikohdassa Merivoimien kanssa. Ratkaisu oli hyvä niin operatiivisesti kuin taloudellisesti, Viitala summaa.
 Muuttoa on valmisteltu kesästä asti. Varastotoimintoja taas on hajautettu nyt ympäri Turun seutua.
 – Maanantaina muutto tapahtui, mutta vartiolaivat saattavat vielä käydä Aurajoessa. Laivat ovat toki kyllä enimmäkseen merillä.

Sumusireeni soi, kun osa historiaa poistui Turun Aurajokisuulta – Merivartioston vartiolaivat Uisko ja Tursas muuttivat uuteen tukikohtaan


Summary: Toni Hemminki jatkaa johdon neuvonantajana tämän vuoden loppuun saakka.

Fennovoiman toimitusjohtaja vaihtuu. Yhtiötä vuodesta 2014 johtanut  Toni Hemminki  jättää tehtävänsä lokakuun lopussa, mutta jatkaa Fennovoiman palveluksessa johdon neuvonantajana vielä tämän vuoden loppuun.
 Ensi vuoden alkupuolella hän siirtyy Wega Group Oy:n osakkaaksi, Fennovoima kertoi tiedotteessaan.
 Uuden toimitusjohtajan haku on jo aloitettu. Toimitusjohtajan sijaisena toimii operatiivinen johtaja  Timo Okkonen .

Fennovoiman toimitusjohtaja jättää yhtiön


Summary: Tynkkynen (ps.) tuomittiin 50 päiväsakon sakkorangaistukseen.

Perussuomalaisten oululainen kansanedustaja  Sebastian Tynkkynen  on tuomittu kiihottamisesta kansanryhmää vastaan 50 päiväsakon sakkorangaistukseen.
 Tuomio koskee Tynkkysen Facebook-tilille vuonna 2016 jakamaa tekstiä ja kuvaa. Kihlakunnansyyttäjän mukaan Tynkkysen on täytynyt ymmärtää, että hänen kirjoittamansa päivitys on luonteeltaan rasistista ja panettelevaa vihapuhetta, joka kohdistuu yleisesti muslimeihin. Syyttäjä vaati Tynkkyselle 60 päiväsakon sakkorangaistusta.
 Tynkkysen epäillään syyllistyneen kiihottamiseen kansanryhmää vastaan Facebook-kirjoituksissaan myös vuonna 2017. Tämä asia on siirtynyt Oulun poliisilta  syyttäjälle syyteharkintaan . Se, nostaako syyttäjä syytettä, selviää myöhemmin.
 Poliisilla on parhaillaan tutkinnassa myös  kolmen muun kansanedustajan rikosepäilyt . Helsingin poliisi epäilee  Päivi Räsästä  (kd.),  Hussein al-Taeeta  (sd.) ja  Juha Mäenpäätä  (ps.) kiihottamisesta kansanryhmää vastaan.
 Juttua täydennetään.
 Lue lisää:
 Sebastian Tynkkysen oikeudenkäynti alkoi Oulussa – syyttäjä vaatii sakkorangaistusta kiihottamisesta kansanryhmää vastaan
 Sebastian Tynkkystä epäillään taas kiihottamisesta kansanryhmää vastaan – asia etenee syyteharkintaan
 Sebastian Tynkkyselle 300 euroa sakkoja kiihottamisesta kansanryhmää vastaan ja uskonrauhan rikkomisesta

Kansanedustaja Sebastian Tynkkyselle jo toinen tuomio kiihottamisesta kansanryhmää vastaan


Summary: Liikennejärjestelyt Pasilan alueella muuttuvat viikon kuluttua, kun kauppakeskus Tripla ja Pasilan uusi asema avaavat ovensa.

Pasilassa odotetaan helpotusta liikennekaaokseen ensi viikon torstaina, kun kauppakeskus Tripla ja Pasilan uusi asema avautuvat.
 Monta vuotta kestänyt remontti on koetellut Pasilan alueella liikkuvien ihmisten hermoja. Pasilassa asuva  Hannele Valkama  kertoo, että aseman remontti on vähentänyt hänen matkustamistaan junalla: esimerkiksi laitureille pääseminen on ollut hankalaa.
 – Toivon, että uusi asema parantaa merkittävästi liikkumista, koska nyt minun pitää kävellä aika pitkä matka junalle ja se on sellainen sokkelo. Ja tämä silta on ollut aika tukossa, toivottavasti se sujuvoituu, Valkama sanoo.
 Espoolainen  Juha Poutiainen  on tyytyväinen siihen, että Triplaan tulee runsaasti pyöräparkkeja. Hänen mielestään se on tulevaisuutta.
 – Työmatkoissa ollaan enemmän ja enemmän siirtymässä siihen, että kuljetaan jalan tai pyörällä. Kauppaankaan ei tarvitsisi välttämättä ajaa autolla, vaan voisi hakea toisenlaista konseptia kuin mikä nykyään on vallalla.
 Triplaan tulee sisä- ja ulkotiloissa sijaitsevia parkkeja 3 400 polkupyörälle.
 Henkilöautot halutaan ohjata pois Pasilan sillalta
 Viikon kuluttua torstaina otetaan käyttöön myös Pasilan sillan joukkoliikenneterminaali, jota suurin osa sillan kautta kulkevista busseista ja ratikoista siirtyy käyttämään. Samaan aikaan avautuvat Veturitien reitit pyöräilijöille ja jalankulkijoille.
 Joukkoliikenneterminaalin – käytännössä neljän Pasilan sillalle sijoitetun ratikka- ja bussipysäkin – tarkoituksena on helpottaa liikennevälineestä toiseen vaihtamista, kertoo projektinjohtaja  Harri Verkamo  Helsingin liikenne- ja katusuunnittelusta.
 – Raitiovaunu- ja bussipysäkeille tulee entistä paremmat tilat ja sujuvammat yhteydet, kun samalla rauhoitetaan henkilöautoliikennettä pois Pasilan sillalta, Verkamo sanoo.
 Seppo Suvela / Yle
 Henkilöautoliikenteen rauhoittamisella Verkamo viittaa tämän viikon tiistaina käyttöön otettuihin Veturitien uuteen pätkään ja Teollisuuskadun tunneliin. Henkilöautot pyritään ohjaamaan uusille reiteille, jotta Pasilan sillan ja Ratapihantien liikennesumput helpottuisivat.
 – Erityisesti Pasilan sillalla on ollut todella ahtaat tilat kaikille kulkijoille. Nyt joukkoliikenteen pitäisi sujuvoitua ja myös jalankulkijoille ja pyöräilijöille on paremmat tilat.
 Mutta miten varmistetaan, että autoilijat todella siirtyvät käyttämään uusia reittejä? Verkamo uskoo, että kunhan autoilijat löytävät uudet reitit, he alkavat myös käyttää niitä.
 – Se onnistuu sillä, että me ollaan tehty riittävän hyvä yhteys, joka houkuttelee kulkemaan ennemmin sieltä kuin Pasilan sillan kautta, hän sanoo.
 Seppo Suvela / Yle
 Pasila kasvaa voimakkaasti
 Pasila on yksi Helsingin vilkkaimmista liikenteen solmukohdista, ja sen läpi kulkee päivittäin massiiviset ihmisvirrat.
 Tulevaisuudessa liikennevirrat vain kasvavat, sillä  Pasila kasvaa voimakkaasti : vuoteen 2040 mennessä Pasilan alueen työpaikkojen odotetaan tuplaantuvan ja asukasluvun jopa kolminkertaistuvan. Tällä hetkellä Pasilassa on noin 23 000 työpaikkaa ja 11 000 asukasta.
 Verkamon mukaan tällä hetkellä Pasilan kautta kulkee päivittäin 50 000 junamatkustajaa. Vuoteen 2035 mennessä määrän arvioidaan tuplaantuvan.
 Junamatkustajien lisäksi Pasilan kautta on arvioitu tulevaisuudessa kulkevan 40 000 raitiovaunu- ja bussimatkustajaa päivässä.
 Teollisuuskadun tunnelin liikennemääräksi on puolestaan arvioitu jopa 2 200 ajoneuvoa tunnissa. Verkamo vakuuttaa, että nyt tehdyissä ratkaisuissa on otettu huomioon myös tulevat tarpeet.
 – Suunnittelussa on otettu huomioon myös tuleva kasvu. Niitä ei ole mitoitettu vain nykyhetkeen.
 Lue seuraavaksi:
 Pasilan Triplasta tuli järkälemäinen laatikko, jota verrataan Itä-Berliinin ja Kouvolan arkkitehtuuriin – "Se, mitä rakennetaan, kuvastaa yhteiskunnan arvoja"
 Pasilassa oli vain kaksi maatilaa ja suopohjainen järvi – sitten nousi villi puutaloalue, futuristinen Itä-Pasila ja pian Suomen vilkkain  asemakeskus
 Teollisuuskadun liikennetunneli aukeaa tänään Helsingissä

Ruuhkasumput ovat nyt historiaa? Pasilan uusi asema on vihdoin valmis – näin alueen liikenne mullistuu


Summary: Turun johtoon kaavaillaan vahvaa pormestaria, joka vastaa myös konsernihallinnosta. Myös apulaispormestareille tulee merkittävä asema.

Vallan uusjako etenee Turussa. Lähitulevaisuudessa päätetään, siirrytäänkö kaupungissa pormestarijärjestelmään. Se tarkoittaa, että kaupunginjohtajan tilalle tulee poliitikoista valittava pormestari ja lisäksi kolme apulaispormestaria johtamaan eri toimialoja.
 Suomen kaupungeista Tampere siirtyi ensimmäisenä pormestarimallliin vuonna 2007. Nyt järjestyksessä kolmantena pormestarina on SAK:n entinen puheenjohtaja,  Lauri Lyly  (sd.).
 Lauri Lyly siirtyi eläkkeelle SAK:n puheenjohtajan paikalta, mutta pomppasi Tampereelle pormestariksi. Jari Hakkarainen / Yle
 – Pitkäaikainen kaupunginjohtaja  Jarmo Rantanen  sanoi, että kaupunginjohtajalle tulee sellaista poliittista valtaa, jonka pitäisi olla äänestäjiltä saatu. Se oli suurin ponnin, miksi Tampereella haettiin tätä pormestarimallia, Lauri Lyly taustoittaa.
 Muutos merkitsee vallan keskittymistä, kun sama poliitikko on kaupunginhallituksen puheenjohtaja ja johtaa pormestarina kaupunkia.
 – Tämä on moderni, ajassa mukana elävä, kaupungin johtamiselle kasvot antava malli, perustelee Turun kaupunginhallituksen puheenjohtaja  Lauri Kattelus  (kok.).
 – Se toki keskittää valtaa. Toisaalta pormestarimalli pitää sisällään sen, että pormestarilla on aina oltava valtuuston enemmistö takana.
 Pormestari keskittyy konsernijohtamiseen
 Kaupungit ovat nykyisin konserneja, koska palveluja tuotetaan kaupunkiyhtiöissä. Yhtiöiden omistajaohjauksen järjestäminen ei ole mikään pikku juttu.
 Turku on toimintojen yhtiöittämisessä suurten kaupunkien ykkönen. Kaupunkiyhtiöt toimivat oman hallituksensa johdolla, mutta yhteys kaupunkiomistajan hallintoon on jotenkin järjestettävä.
 Tampereella pormestarin ja kaupunginhallituksen alaisen konsernijaoston johdossa on erikseen poliittinen johto. Jaostoa johtaa  Kalervo Kummola  (kok.).
 Turun kaupunginhallituksen puheenjohtaja Lauri Kattelus haluaa lisää valtaa poliitikoille. Jari Hakkarainen / Yle
 Turussa tällaista “ylimääräistä” poliitikkoa ei johtamisjärjestelmästä löydy, vaan homman hoitaisi pormestari.
 – Olemme lähteneet siitä, että pormestarista tulee vahva toimija ja hänen roolinsa nimenomaisesti keskittyy tähän konsernijohtamiseen ja koko kaupungin johtamiseen, Lauri Kattelus sanoo.
 Katteluksen mukaan Turun mallissa supistetaan myös kaupunginhallituksen jaostorakennetta siten, että nykyisen kahden sijaan jaostoja olisi vain yksi. Tämä keskittää tehtäviä pormestarille. Toisaalta apulaispormestareille tulisi vastuu eri toimialoista ja lautakunnista.
 Turkuun suunnitellaan kolmea apulaispormestaria hyvinvointilautakunnan, kaupunkiympäristölautakunnan ja sivistyslautakunnan johtoon.
 He olisivat samalla myös kaupunginhallituksen varapuheenjohtajia. Tampereella apulaispormestareilla on kaupunginhallituksessa vain läsnäolo- ja puheoikeus.
 Tampereella vallankäytössä on ollut variaatioita
 Tampereella seurataan kiinnostuneina sitä, millaiseen asentoon Turun hallintomalli vääntyy.
 – Jokaisen kaupungin täytyy rakentaa omista lähtökohdistaan. Se, mikä toimii Tampereella, ei välttämättä toimi Turussa aivan samanlaisena. On hyvä, että haetaan paikallisia ratkaisuja, sanoo kansanedustaja  Anna-Kaisa Ikonen  (kok.).
 Ikonen oli Tampereen pormestarina vuosina 2013–2017.
 Anna-Kaisa Ikosen aikana Tampereen päätöksiä nuijittiin pöytään tehokkaasti, kun apulaispormestarit olivat samalla valtuustoryhmiensä puheenjohtajia. Jari Hakkarainen / Yle
 Hallintomalli on malli, mutta järjestelmää on sovellettu kulloistenkin poliittisten suhdanteiden ja ajatusten mukaan. Anna-Kaisa Ikosen aikaan apulaispormestareita oli neljä, yksi jokaisesta pormestarisopimukseen sitoutuneesta puolueesta.
 – Samaan aikaan he toimivat myös valtuustoryhmien puheenjohtajina. Se oli erittäin vahva pormestaritiimi, Ikonen arvioi.
 – Se oli yksi iso tekijä siihen, että kykenimme viime valtuustokaudella tekemään todella isoja, kauaskantoisia päätöksiä Tampereella.
 Tällä valtuustokaudella valtakeskittymä on purettu. Nyt apulaispormestareita on kolme ja ryhmäpuheenjohtajat erikseen valtuustossa.
 Myös Helsinki on siirtynyt pormestareiden johdettavaksi. Johtamismalli muistuttaa Tampereen käytäntöä, mutta ainakin tällä hetkellä kulttuuri näyttää erilaiselta. Pormestari ja apulaispormestarit ovat ilmiriidassa tunneliratkaisusta, josta oli sovittu.
 Pormestarivaalit vai kunnallisvaalit?
 Kuntalain mukaan kaupunginvaltuusto valitsee pormestarin, mutta puolueet voivat sopia pelisäännöistä. Turussa väännetään siitä, pitäisikö puolueiden nimetä vaaleihin pormestariehdokas. Se on kokoomuksen asettama ennakkoehto.
 Turun kaupunginvaltuuston salissa tehdään ensi maanantaina historiallinen päätös. Jari Hakkarainen / Yle
 Pormestarimallia Turkuun ajava Lauri Kattelus perustelee vaatimusta muutoksen tarpeella.
 – Jos pormestariehdokkaat ilmoitetaan ennen vaaleja, kyse on todellisesta järjestelmän vaihdosta. Jos ehdokkaat ilmoitettaisiin vasta vaalien jälkeen, on vaikea nähdä, mikä muuttuisi nykytilanteesta.
 Nykytilanteessa kaupunginvaltuusto on valinnut kaupunginhallituksen puheenjohtajan ja kaupunginjohtajan. Jos valtuusto valitsee myös samat tehtävät hoitavan pormestarin, Lauri Katteluksen mielestä muutos jää vähäiseksi.
 Etenkään sosiaalidemokraateille pormestarivaalit eivät maistu. Vaalien pelätään muuttuvan henkilövaaleiksi.
 Vasemmalla epäillään, että kokoomuksella on jo valmiiksi "iso nimi" mietittynä Turun pormestariksi ja että puolue on sen takia niin tiukasti ajamassa ennakkosopimusta valintatavasta.
 Tampereella on tehty niin ja näin
 Tampereen järjestyksessä toinen pormestari oli Anna-Kaisa Ikonen. Hänet valittiin vuoden 2013 vaalien jälkeen. Kokoomuksen ja RKP:n ryhmä sai suurimpana ryhmänä ykköspormestarin paikan.
 Ryhmä asetti neljä pormestariehdokasehdokasta, ja jäsenäänestyksen jälkeen Ikonen sai kaupungin painavimman nuijan.
 Tampereen vallan linnakkeen johtoon on valittu jo kolme eri pormestaria. Jari Hakkarainen / Yle
 – Siinä paloi hetki aikaa eikä heti päästy liikkeelle ohjelmaneuvotteluissa. Ajattelen nyt, että selkein malli on, jos ehdokas on nimetty ennen vaaleja, Anna-Kaisa Ikonen sanoo.
 Ikonen olikin kokoomuksen pormestariehdokkaana vuoden 2017, mutta demarit voittivat vaaleissa suurimman puolueen aseman.
 Sosiaalidemokraattien entinen apulaiskaupunginjohtaja  Pekka Salmi  ilmoitti halukkuutensa pormestariehdokkaaksi, mutta kunnallisjärjestö päätti olla nimeämättä ehdokasta etukäteen ennen vaaleja. Jos näin olisi tehty ja puolue olisi saanut enemmistön, ei paikallispolitiikan ulkopuolelta ehdokkaaksi tullut eläkeläinen Lauri Lyly olisi noussut pormestariksi.
 – Katsottiin vaalitulos ja sen jälkeen kunnallisjärjestö päätyi yksimielisesti taakseni. Sitten käytiin siitä muiden puolueiden kanssa neuvotteluja ja tässä sitä nyt ollaan, Lauri Lyly kertoo.
 – Osa kansalaisista on sitä mieltä, että on hyvä äänestää ensin ja katsoa, kenellä voisi olla kannatusta siihen tehtävään.
 Lylyn mielestä vaaleissa pääpainona on oltava valtuuston valinta, pormestarinvaali on kakkosasia. Pelkona on, että kunnallisvaalit muuttuvat henkilövaaliksi.
 Tätä kirjoitettaessa Turkua pormestarimalliin suostutteleva Lauri Kattelus jatkaa eri näkemysten sovittelua. Ensi maanantaina 13. lokakuuta Turun valtuusto kokoontuu päättämään isosta asiasta.

Turku aikoo keskittää valtaa superpormestarille – Tampereellakin seurataan, miten homma onnistuu


Summary: Ulkoministeriö: Myös turistikohteissa on noudatettava erityistä varovaisuutta, vaikka itse konfliktialue on kaukana suosikkirannoista.

Matkatoimistot ja muu matkailua palveleva toiminta

Ministerit, ministeriöt ja valtioneuvosto

Turkin tilanne ei näy ainakaan vielä suomalaisissa lomalennoissa. Kohteisiin lennetään matkatoimistojen mukaan normaalisti.
 Aurinkomatkojen ja Tjäreborgin mukaan Turkin turvallisuustilannetta seurataan tiiviisti kohteessa sekä ulkoministeriön matkustustiedotteista.
 Aurinkomatkojen viestinnän asiantuntija  Mari Kanerva  kertoo Ylelle, että tilanne Turkin lomakohteissa Antalyan rannikolla ja Marmariksessa on rauhallinen.
 – Muutamia yhteydenottoja on lähinnä tullut sellaisilta matkustajilta, joilla matkoja on tulossa.
 Kanervan mukaan mahdollinen terrori-iskujen uhka otetaan aina huomioon ja ulkoministeriön ohjeistuksia seurataan tarkasti.
 Aurinkomatkat tiedottaa mahdollisista muuttuvista tilanteista asiakkailleen asiakaspalvelukanaviensa kautta.
 Tjäreborgin tuotepäällikkö  Jessica Virtanen  kertoo, että Turkin ja Syyrian raja on kaukana matkatoimiston lomakohteista ja siten tilanne on rauhallinen.
 Tjäreborgilla Turkin-lomailukausi päättyy joka tapauksessa lokakuun lopussa.
 Moni matkansa varannut saattaa pohtia, uskaltaako Turkkiin lähteä ja saako varatun matkan tällaisessa tilanteessa peruttua. Virtasen mukaan tilannetta seurataan ja arvioidaan aktiivisesti.
 – Peruutuskulut ovat toistaiseksi normaalit, Virtanen kertoo.
 Ulkoministeriö: Terrori-iskujen mahdollisuutta ei voida sulkea pois
 Konflikti Turkin ja Syyrian rajalla on kaukana suomalaisten suosikkikohteista. Ulkoministeriön  matkustustiedotteessa  kuitenkin todetaan, että Turkissa tulee noudattaa erityistä varovaisuutta eikä terrori-iskujen mahdollisuutta voida sulkea pois.
 – Turkkiin matkustavia pyydetään seuraamaan tiedotusvälineitä. Suomen Ankaran-edustusto kehottaa noudattamaan erityistä varovaisuutta turistikohteissa koko maassa sekä välttämään matkustamista ja oleskelua Kaakkois-Turkin alueella sekä Syyrian ja Irakin rajan tuntumassa, kertoo ulkoministeriön viestintäpäivystäjä  Tuomas Sottinen .
 Ulkoministeriö ja Suomen Ankaran-edustusto seuraavat tilannetta koko ajan – myös matkustusturvallisuuden kannalta.
 – Jos tulee jotain uutta matkustusturvallisuuteen, siitä totta kai tiedotetaan, Sottinen lupaa.
 Lue myös:
 Mitä tiedämme nyt: Yön aikana Turkin maahyökkäys eteni, Isis-vankeja siirretty toiseen paikkaan pakojen estämiseksi
 Tuhannet siviilit paenneet rajaseudun kodeistaan Syyriassa – "Näimme kaksi panssarivaunua kylän edustalla, pelkäsimme lastemme puolesta ja lähdimme"

Uskaltaako Turkkiin enää matkustaa? Lomajärjestäjät: Tilannetta seurataan jatkuvasti


Summary: Sandvikin yt-neuvottelut koskivat yhtiön toimipaikkoja Turussa, Tampereella ja Lahdessa. Vantaa oli neuvottelujen ulkopuolella.

Kaivosteollisuuden laitevalmistaja Sandvikin yt-neuvottelut ovat päättyneet irtisanomisiin.
 Sandvik vähentää Turusta 11 työpaikkaa, Tampereelta 13 ja Lahdesta viisi työpaikkaa. Yt-neuvottelujen alkaessa vähennystarpeeksi Suomessa arvioitiin 50 henkilötyövuotta.
 Lisäksi Tampereella päätettiin toteuttaa maanpäällisten porauslaitteiden tuotannossa lomautuksia. Lomautukset toteutetaan Sandvikin mukaan asteittain ja kohdennettusti, eikä koko tehdasta tulla samanakaisesti sulkemaan. Lomautukset kestävät enintään 90 päivää.
 Yt-neuvottelujen tarkoituksena oli yhtiön mukaan tehostaa Sandvik Mining and Rock Technology -liiketoiminta-alueen kansainvälistä toimintaa. Yt-neuvotteluihin päädyttiin kiristyvän markkinatilanteen vuoksi.
 Sandvikilla on Suomessa toimintaa Tampereella, Turussa, Lahdessa ja Vantaalla. Tuotannosta 95 prosenttia menee vientiin.
 Sandvik työllistää Suomessa noin 2 400 henkilöä, joista noin 650 Turussa. Tampereella työskentelee 1 400 ja Lahdessa noin 150 henkilöä. Maailmanlaajuisesti yhtiö työllistää 42 000 henkilöä.
 Lue lisää:
 Sandvik aloittaa yt-neuvottelut Turussa, Tampereella ja Lahdessa – vähennystarve 50 henkilötyövuotta

Kaivosvalmistaja Sandvikin yt:t ohi – 29 työntekijälle potkut ja Tampereelle luvassa lomautuksia


Summary: Suuri joukko metsäteollisuuden työntekijöistä lähentelee eläkeikää. Yritykset kouluttavat itse henkilökuntaa saadakseen uutta työvoimaa.

Jouni Sarvilahti  on ollut lähes 40-vuotta töissä UPM:n Kaukaan sahalla Lappeenrannassa. Eikä hän ole ainoa, joka on työskennellyt pitkään sahalla.
 – Ne, jotka ovat täällä viihtyneet, ovat lähes järjestään jatkaneet eläkeikään saakka, Sarvilahti kertoo.
 Sarvilahti itse tuli Kaukaalle 1970-luvun lopussa, kun sahalle rekrytointiin paljon väkeä. Pitkän uran tehneet työkaverit ovat tulleet hyvin tutuiksi.
 – Kyllä nyt jo tietää, että mitä kaverille kannattaa sanoa, ja mitä ei, Sarvilahti sanoo naurahtaen.
 Yhteyttä pidetään myös vapaa-ajalla.
 – Istutaan torilla kahvilla ja kaupungilla morjestellaan, Sarvilahti kertoo.
 Noin tuhat jää eläkkeelle vuosittain
 UPM:n Kaukaan saha on sylkenyt sahatavaraa maailmalle jo 60 vuoden ajan. Nykyään se sahaa eniten mäntysahatavaraa koko Euroopassa.
 Sahan johtaja  Antti Waajakoski  ylistää pitkään palvelleiden työntekijöiden panosta sahan toimintaan.
 – He tuntevat kuin omat taskunsa sekä prosessin että tuotteen. Heillä on valtava osaaminen.
 Mikko Savolainen / Yle
 Samalla pitkään palvelleet työntekijät muodostavat myös uuden haasteen sahalle. He ovat nimittäin lähdössä joukolla eläkkeelle.
 – Sahan henkilökunnasta vaihtuu 40 prosenttia vain parin vuoden sisällä, Waajakoski kertoo.
 Vanhempien työntekijöiden siirtyminen joukolla eläkkeelle ei koske vain Kaukaan sahaa ja mekaanista metsäteollisuutta vaan se on yleisempi ongelma metsäteollisuudessa.
 – Yleinen viesti yrityksistä on, että eläköitymiset ja investoinnit lisäävät uusien osaajien tarvetta. Noin tuhat henkilöä jää vuosittain eläkkeelle meidän alalla, mikä tarkoittaa noin neljännestä henkilökunnasta kymmenen vuoden sisällä, Metsäteollisuus ry:n asiantuntija  Reetta Pilhjerta  kertoo.
 Pilhjertan mukaan tilannetta kuvaa se, että 70 prosenttia metsäteollisuuden henkilökunnasta on yli 40-vuotiaita.
 Saha kouluttaa itse
 Kaukaan eläkerysä johtuu siitä, että saha rekrytoi 1970-luvun lopussa suuren määrän uusia työntekijöitä, jotka ovat nyt tulossa eläkeikään tai jo lähteneet eläkkeelle.
 Sopivan koulutetun työvoiman saaminen lyhyen ajan sisällä on haasteellista.
 – Alan koulutuspaikkoja on vähennetty, ja nyt tämä alkaa kostautua. Se koskee erityisesti toimihenkilöitä, esimerkiksi insinöörejä, teknikkoja ja myyntimiehiä, mutta myös työntekijäpuolen koulutusta, Sahateollisuus ry:n projektipäällikkö  Kari Perttilä  kertoo.
 Etelä-Karjalassa esimerkiksi Saimaan ammattiopisto Sampo Lappeenrannassa aloitti vuoden alussa erityisen koulutusohjelman uusien työntekijöiden kouluttamiseksi alueen sahoille.
 Sampo tekee yhteistyötä saha-alan koulutuksessa alueen suurimpien sahaajien UPM:n ja Stora Enson kanssa.
 Metsäteollisuudessa jää paljon työntekijöitä eläkkeelle. Mikko Savolainen / Yle
 UPM Kaukaa on ennakoinut eläkerysäänsä aloittamalla oman laajan koulutusohjelmansa.
 Sahalla on ollut parin vuoden sisällä jo viisi oppisopimusryhmää, joissa on koulutettu 51 henkilöä. Tälläkin hetkellä sahalla on 18 oppisopimustyöntekijää ja ensi vuonna alkaa jälleen uusi kymmenen henkilön oppisopimuskurssi.
 Kaikkiaan sahalla on 125 omaa työntekijää.
 Hyvät tulokset
 Sahan johtaja on tyytyväinen koulutusohjelman tuloksiin.
 – Olemme saaneet sitä kautta rekrytoitua todella hyvää uutta työntekijävoimaa ja siirrettyä vanhojen osaamista näille uusille työntekijöille, Antti Waajakoski kertoo.
 Yksi uusia työntekijöitä kouluttavista on Jouni Sarvilahti.
 – Kaiken tietämyksen, mikä itselle on kertynyt pyrin siirtämään seuraavalle polvelle. Turha täältä on mitään mukanaan viedä, Sarvilahti korostaa.
 Toisin oli 40 vuotta sitten, kun Sarvilahti itse tuli sahalle töihin.
 – Silloin opeteltiin itse. Vanhemmat työntekijät neuvoivat, jos neuvoivat. Moni myös panttasi tietoja, Sarvilahti sanoo.
 Oppisopimuskoulutuksessa olevan  Mika Kouvon  mukaan tietoa ei nyt pantata.
 – Hyvin on oppi siirtynyt. Vanhemmat työntekijät ovat ottaneet hyvin mukaan työporukkaan ja neuvovat, Kouvo vakuuttaa.

Jättisahan työntekijöistä lähes puolet vaihtuu nuorempiin – Jouni Sarvilahti kouluttaa seuraajansa itse: "Turha täältä on mitään mukanaan viedä"


Summary: Lakiluonnos rajoittaisi lastensuojelupäätöksistä valittamista.

Lastensuojelulain valmistelussa on lainsäädännön arviointineuvoston mielestä vakavia puutteita. Jos puutteita ei korjata, neuvoston mielestä pitää vakavasti harkita, voiko lakiesitystä antaa eduskunnan käsiteltäväksi.
 Kyseessä on lakiluonnos, joka käsittelee lastensuojelupäätöksistä valittamista. Järjestelmää ollaan muuttamassa niin, että hallinto-oikeuden päätöksistä voisi edelleen valittaa korkeimpaan hallinto-oikeuteen, mutta siihen tarvittaisiin valituslupa hallinto-oikeudesta.
 Tällä hetkellä korkeimpaan hallinto-oikeuteen on voinut valittaa vapaasti. Jatkossa päätöksessä pitäisi olla esimerkiksi merkittävä virhe, jotta siitä voi valittaa. Pelkona on, että ilman valitusoikeutta voisi silti jäädä asioita, joissa lastensuojelulakia on sovelluttu väärin.
 Arviointineuvostossa riippumattomat asiantuntijat ovat tarkastelleet sitä, kuinka lain vaikutukset on arvioitu.
 – Uudistusta ja sen vaikutuksia on tarkasteltu lähinnä tuomioistuinjärjestelmän näkökulmasta. Lasten ja nuorten näkökulma on jäänyt puuttumaan,  arviointineuvosto sanoo lausunnossaan.
 Arviointineuvosto: Yksi huonoimmin valmistelluista laeista
 Laki on lähtenyt lausuntokierrokselle sosiaali- ja terveysministeriöstä ja vastaavana ministerinä on perhe- ja peruspalvelministeri  Krista Kiuru  (sd.)
 – Meillä on käytössä viiden luokan arviointiasteikko. Tämä laki menee luokkaan, jossa on se ankarin arviointi. Tällaisia on ollut muutama, esimerkiksi tietosuoja-asetus ja irtisanomiskynnyksen alentaminen. Samoin laki Vakesta eli valtion kehittämisyhtiöstä, arviointineuvoston puheenjohtaja  Leila Kostiainen  sanoo.
 Esimerkiksi pakkohuostaanotoissa puututaan voimakkaasti perusoikeuksiin.
 Sen takia esityksessä pitäisi arviointineuvoston mielestä kuvata, kuinka lastensuojelujärjestelmässä päätökset käytännössä tehdään. Valituslupiin siirtymistä ei neuvoston mielestä voi perustella vain sillä, että korkeinta hallinto-oikeutta kehitetään.
 – Oikeusturvan arviointi vaikuttaa jossain määrin tarkoitushakuiselta, kun valituslupajärjestelmän käyttöönotolla katsotaan olevan yksinomaan myönteisiä vaikutuksia asianosaisiin, neuvosto lausuu.
 Arviointineuvoston mukaan vaikutusarviot pitäisi tehdä niin ajoissa, että poliittisilla päättäjillä on mahdollisuus arvioida vaihtoehtoja.
 Esitysluonnoksesta ei neuvoston mielestä pysty muodostamaan hyvää käsitystä esityksestä ja sen taloudellisista ja yhteiskunnallisista vaikutuksista.
 – Ilman puutteellisuuksien korjaamista on vakavasti harkittava, voiko esityksen antaa eduskunnan käsiteltäväksi, arviointineuvosto sanoo.
 Lisää aiheesta:
 Mirosta, 21, tuli lastenkodissa narkomaani – Joka kymmenes lastenkoti on rikkonut lakia, katso millaisia pulmia laitoksista on löytynyt
 Yle seurasi päivän lastensuojelun arkea – yllättävä tieto puhelimessa sai jähmettymään: “Onhan tämä työ henkisesti raskasta”

Lasten näkökulma unohtui lainvalmistelijoilta –
Lainsäädännön arviointineuvosto pysäyttäisi lakiluonnoksen, jos sitä ei korjata


Summary: Voittajat julkistetaan Tukholmassa klo 14 Suomen aikaa. Toimittaja Miia Gustafsson ja WSOY:n suomennetun kaunokirjallisuuden kustantaja Leena Balme seuraavat ja kommentoivat lähetystä klo 13.45 alkaen.

Kirjallisuuden Nobel-palkinnon saaja julkistetaan tänään Tukholmasta kello 14 Suomen aikaa. Voittajan julkistaa Ruotsin akatemian vakituinen sihteeri Mats Malm Tukholman pörssitalolta. Malm on tehtävässä ensimmäistä kertaa.
 Kirjallisuuden Nobel on jaettu vuodesta 1901 lähtien. Viime vuonna palkinto jäi jakamatta akatemian  kriisin  takia. Siksi tänä vuonna jaetaan kaksi palkintoa. Tänä vuonna  ennakkoveikkauksissa  ovat olleet vahvoilla naiskirjailijat.
 Palkinnon arvo on noin 830 000 euroa.
 Lue lisää:
 Handmaid's Tale teki Margaret Atwoodista huippusuositun, odottaako häntä Nobel-voitto? Tänään jaetaan kaksi kirjallisuuden Nobel-palkintoa
 Ruotsin akatemian historiallinen kriisi tuo Nobelin palkinnon voittajille ennätysmäisen huomion tänä vuonna

Ketkä saavat kirjallisuuden Nobel-palkinnon? Katso suora lähetys klo 13.45 alkaen


Summary: Kirjaus on ollut budjetissa vuodesta 2018. Ministeriön mukaan nyt pohditaan, onko kirjaus aikansa elänyt.

"Suomeen tulleiden pandojen mahdollisen kuoleman varalta myönnetään valtuus sitoutua enintään 2 000 000 euron suuruiseen Kiinan kansantasavallalle maksettavaan uusien pandojen toimittamisesta aiheutuvaan korvaukseen."
 Valtion ensi vuoden talousarvioesityksessä on kirjaus, joka herättää huolen Ähtärin eläinpuiston seuratuimmista asukkaista. Varautuuko Suomi jo pandojen kuolemaan?
 – En todellakaan murehdi eläinten kuolemaa. Ne ovat parhaassa iässä ja vasta kotiutuneet Suomeen, vastaa maa- ja metsätalousministeriön kansliapäällikkö  Jaana Husu-Kallio .
 Kirjaus ilmestyi valtion talousarvioesitykseen ensimmäisen kerran kaksi vuotta sitten, vuoden 2018 budjettia suunniteltaessa. Silloin pandat eivät olleet vielä saapuneet Suomeen.
 – Taustalla oli se, että pandoja ei pystytty vakuuttamaan lentoa varten. Silloin tarvittiin pahinta skenaariota varten jonkinlainen takuu, jos niille kuljetuksen yhteydessä tapahtuisi jotakin, Husu-Kallio selittää.
 Pahinta ei kuitenkaan tapahtunut, ja pandat saatiin Suomeen hengissä. Husu-Kallion mukaan kirjauksesta ei onnistuneen lentomatkan jälkeen luovuttu, sillä ei tiedetty, miten pandat reagoisivat uuteen elinympäristöönsä.
 Lumi-panda Ähtärin eläinpuistossa. Tarmo Niemi / Yle
 Kirjauksen tulevaisuus vielä epäselvä
 Ähtärin pandapariskunta on Kiinalta vuokralla tämänhetkisten tietojen mukaan 15 vuoden sopimuksella. Aikooko Suomi pitää valtuuden budjetissaan vielä seuraavat 13 vuotta?
 – En ainakaan usko, että se tulee jatkossa olemaan siellä tällaisessa muodossa. Nyt varmasti pohditaan, onko kirjaus aikansa elänyt, ja vedetäänkö viivat koko tekstin yli, Husu-Kallio sanoo.
 Valtuuden enimmäismäärä, kaksi miljoonaa euroa, on Husu-Kallion mukaan arvioitu varman päälle. Summa on peruja pandojen lentomatkaa edeltävältä ajalta, eikä sitä ole muutettu vuosien varrella.
 – Tämähän ei tarkoita sitä, että Suomi maksaisi vielä mitään. Valtuus tarkoittaa sitä, että jos jotain tapahtuisi, olisi mahdollisuus alkaa puhua myös rahasta, jos siihen olisi tarve.
 Jättiläispandat elävät luonnossa noin 20-vuotiaiksi ja eläintarhaoloissa jopa 30-vuotiaiksi. Jos kaikki menee hyvin, 5- ja 6-vuotiailla Lumilla ja Pyryllä on siis jäljellä vielä runsaasti elinvuosia.
 – Pandat ovat Kiinan ulkopuolella parhaassa mahdollisessa pandatalossa ja voivat käsittääkseni hyvin, Husu-Kallio sanoo.
 Pyry-panda Ähtärin eläinpuistossa. Mirva Ekman / Yle
 Pandoja lainassa muuallakin
 Suomi ei ole ainoa maa, joka on vuokrannut Kiinalta pandapariskunnan. Pandoja on Suomen lisäksi lainassa 25 maassa. Husu-Kallion tiedossa ei ole, ovatko muut vuokralaismaat päättäneet budjetissaan samanlaisista valtuuksista pandojensa mahdollisen kuoleman varalle.
 – En osaa yhtään sanoa, kun en tiedä heidän sopimuksiaan. Sopimuksethan lähtevät aina siitä, että valtioiden väliset ja eläintarhojen väliset sopimukset sovitaan erikseen.
 Husu-Kallion mukaan valtio ei ole tähän mennessä osallistunut pandoista koituviin kustannuksiin millään tavalla.
 Pandojen sijoituspaikka Ähtärin Eläinpuisto Oy sen sijaan on investoinut eläintulokkaisiinsa sievoisia summia. Viime vuonna yhtiön tulos  kääntyi tappiollisesta voiton puolelle .
 Ähtärin Eläinpuisto Oy:n pääomistaja on Ähtärin kaupunki. Muuttotappiosta kärsivä kaupunki on ollut valmis myöntämään eläinpuistolle miljoonien lainatakauksia.
 Vaasan hallinto-oikeus on jo kahdesti kumonnut Ähtärin kaupunginvaltuuston päätöksen myöntää omavelkainen lainatakaus eläinpuistolle tai sen tytäryhtiölle. Ensimmäisellä kerralla kaupunki olisi myöntänyt lainaa noin 8 miljoonaa, toisella kerralla 10 miljoonaa.
 Ensimmäinen hallinto-oikeuden päätös pysyi  pysyi voimassa  korkeimmassa hallinto-oikeudessa. Kaupunginhallitus  päätti maanantaina , että se aikoo valittaa korkeimpaan hallinto-oikeuteen myös  toisesta  päätöksestä.
 Pandoja koskevasta kirjauksesta budjetissa kirjoitti syyskuussa  Talouselämä .
 Lue myös:
 Analyysi: Suomi pääsi Kiinan syleilyyn – Pandamaat eivät mesoa ihmisoikeuksista
 Kiinan imagonrakennus nielee paljon rahaa ja pehmeä voima ulottuu opiskelijoista pandoihin – länsimaita on kuitenkin vaikea hurmata
 Sanna Ukkola: Lumi ja Pyry, nuo poliittiset vangit

Onko tässä ensi vuoden budjetin kummallisin kirjaus? Suomi varautuu maksamaan kaksi miljoonaa Kiinalle, jos Ähtärin pandat kuolevat